Wanita TIDAK SUBUR Kerana Kerap Alami Kencing Kotor, Benar Atau Tidak?

Jangkitan saluran kencing (UTI) atau kencing kotor merupakan masalah kesihatan yang sering berlaku kepada wanita. Tidak dinafikan, UTI boleh menyebabkan ketidakselesaan sepanjang hari. Namun, selain rasa yang tidak selesa, bolehkah UTI memberikan masalah kesuburan pada wanita?

Wanita dijangka akan
mendapat kencing kotor sekali seumur hidup.
 Sebenarnya, ada beberapa faktor yang menyebabkan UTI lebih lazim dalam kalangan kaum Hawa.

Antaranya ialah anatomi wanita itu sendiri. Saluran urethra wanita lebih pendek berbanding lelaki. Oleh sebab itu, bakteria lebih mudah masuk dan menjangkiti kawasan pundi kencing.

Bukan itu sahaja, terdapat juga beberapa jenis kaedah kontraseptif yang meletakkan wanita dalam golongan yang lebih berisiko.

Sebagai contoh, mereka yang lebih banyak
menggunakan diafragma
 dan juga spermisid mempunyai peratusan yang lebih tinggi untuk menghidap UTI.

Wanita yang
sudah mencecah menopaus
 juga mempunyai tahap hormon estrogen yang kian berkurangan. Secara tidak langsung, ini akan menyebabkan wanita lebih terdedah kepada jangkitan.

Tetapi, itu tidak bermaksud kaum Adam terlepas daripada mengalami UTI! Lelaki juga berisiko, namun tidak setinggi wanita. Jika anda ingin tahu dengan lebih lanjut, mari baca kupasan kami di bawah!

Bolehkah UTI menyebabkan masalah kesuburan pada wanita?

Jangkitan saluran kencing berlaku apabila bakteria memasuki saluran urinari melalui urethra dan mula membiak di dalam pundi kencing.

Walaupun sistem urinari manusia dicipta untuk menghalang kemasukan sebarang bakteria, kadangkala bakteria yang bersaiz mikroskopik masih boleh masuk dan menyebabkan jangkitan.

UTI bukanlah sejenis penyakit yang boleh membawa maut. Malah, ia
boleh dirawat jika pesakit melakukan rawatan secepat mungkin.

Namun, jika ia dibiarkan tanpa sebarang rawatan, pesakit berisiko untuk mengalami komplikasi yang serius. Sebagai contoh:

Jangkitan yang berulang
, terutamanya pada wanita yang dijangkiti 2 atau lebih UTI dalam masa kurang dari 6 bulan.

Kerosakan buah pinggang yang kekal
 atau jangkitan buah pinggang akut disebabkan kencing kotor.

Mempunyai risiko yang lebih tinggi untuk melahirkan
bayi yang kurang berat atau pramatang.

Saluran urethra menyempit
 dalam kalangan kaum Adam.

Sepsis,
 sejenis
jangkitan yang boleh membawa maut,
 lebih-lebih lagi jika jangkitan tersebut bergerak ke kawasan buah pinggang.

UTI selalunya tidak akan menyebabkan masalah kesuburan pada wanita. Walau bagaimanapun, simptomnya sama dengan sejenis penyakit yang dikenali sebagai penyakit radang pelvis atau PID.

Berbeza dengan UTI, penyakit radang pelvis boleh menyebabkan masalah kesuburan pada wanita.

Apakah maksud penyakit radang pelvis?

PID merupakan sejenis penyakit yang mempengaruhi organ reproduktif wanita. Sama seperti UTI, PID boleh menjangkiti wanita menerusi hubungan seks.

Namun, penyakit ini berlaku
disebabkan jangkitan kelamin
 atau STI seperti gonorea dan klamidia.

Kebanyakan orang dijangkiti PID menerusi seks yang tidak selamat. Namun, wanita juga boleh menghidap PID melalui
jangkitan lain seperti vaginosis bakteria
 (BV) yang bukan disebarkan melalui hubungan seks.

Jangkitan ini juga boleh merosakkan sistem reproduktif termasuklah uterus, ovari dan tiub falopio.

Menurut
American College of Obstetricians and Gynecologists
, 1 dalam 10 wanita yang menghidap PID akan mengalami kemandulan.

Malah, penyakit ini juga boleh menyebabkan tiub falopio menjadi berparut. Parut ini jugalah yang menyebabkan masalah kesuburan pada wanita.

Setiap kali wanita dijangkiti dengan PID, bakteria akan bertindak merosakkan kawasan rahim dan juga tiub falopio.

Malah, wanita yang pernah dijangkiti PID mempunyai risiko yang lebih besar untuk mengalami jangkitan sekali lagi pada masa akan datang.

Tanda penyakit radang pelvis

Penyakit radang pelvis mempunyai beberapa simptom yang lebih kurang sama dengan UTI. Sebagai contoh, penghidap kedua-dua penyakit ini akan rasa sakit dan pedih ketika membuang air kecil.

Namun, penghidap PID mempunyai simptom yang lebih serius. Selalunya, mereka akan alami tanda-tanda seperti:

Rasa sakit pada kawasan abdomen.

Keputihan yang abnormal dan berbau busuk.

Sakit ketika melakukan hubungan seks.

Demam dan sering seram sejuk.

Rasa sakit ketika membuang air kecil.

Sebarang luka pada kawasan organ reproduktif boleh menyebabkan masalah kesuburan pada wanita.

Oleh sebab itu, penghidap PID perlu berjumpa doktor dengan segera. Semakin lama pesakit menunda rawatan, semakin besar kemungkinan untuk
mengalami masalah kesuburan.

Saluran tiub falopio yang rosak atau tersumbat selalunya boleh dipulihkan dengan pembedahan. Walau bagaimanapun, jika opsyen ini tidak dapat dilakukan, wanita tersebut terpaksa
menimbang teknik konsepsi lain seperti IVF.

Kesimpulan

Sebab itulah, amat penting untuk wanita melakukan pemeriksaan secepat mungkin jika mengalami
masalah seperti sakit ketika membuang air kecil.

Hanya doktor sahaja yang boleh melakukan diagnosis dan menentukan sama ada penyakit tersebut berlaku disebabkan jangkitan saluran kencing atau penyakit radang pelvis.

Kedua-dua penyakit ini boleh menyebabkan ketidakselesaan kepada penghidapnya dan boleh mengganggu emosi wanita. Malah, PID yang tidak dirawat juga boleh menyebabkan masalah kesuburan pada wanita.


Si Kecil Takut Dengan Belon? Jangan Biarkan Nanti Sampai Ke Besar Fobia, Ini Cara Atasinya!

Setiap orang mempunyai penyakit fobia tertentu seperti jenis fobia dengan ketinggian atau fobia terhadap tempat yang sempit.

Bagaimana pula jika fobia tersebut berlaku dalam kalangan kanak-kanak seperti takut pada belon?

Globofobia, jenis fobia pada belon

Ada pelbagai jenis fobia yang boleh berlaku kepada seseorang itu
 dipengaruhi banyak faktor.

Ada individu yang berasa cemas atau fobia ketika berada di tempat yang tinggi.

Ada juga yang fobia dengan air sehingga tidak mahu berada di kawasan-kawasan seperti pantai, air terjun mahupun kolam renang.

Begitu juga dengan perasaan jenis fobia yang satu ini yang disebut sebagai globofobia. Ia adalah sejenis perasaan fobia atau rasa takut pada belon.

Globofobia ini berasal daripada perkataan Greek iaitu globo yang bermaksud bentuk bulat belon. Manakala fobia pula bermaksud perasaan takut atau ketakutan yang bersifat mendalam.

Kebanyakan daripada kita mungkin takut mendengar bunyi belon yang meletup, tetapi keadaan ini lebih buruk bagi mereka yang mempunyai globofobia.

Bagi individu atau mereka yang mempunyai penyakit fobia atau takut pada belon, mereka bukan sahaja takut melihat belon malah takut memikirkannya, menyentuh dan mencium bau belon.

Simptom bagi globofobia ini
bergantung kepada punca ketakutan itu wujud sepertimana jenis-jenis fobia yang lain.

Ada di antara mereka masih mampu berhadapan dengan belon ketika belum ditiup.

Namun, apabila belon tersebut mula ditiup atau diisi dengan angin, mereka mula berasa cemas.

Punca kepada penyakit fobia terhadap belon

Secara umumnya, perasaan fobia yang kita alami biasanya bermula saat kita masih kecil atau pada zaman kanak-kanak.

Kita mungkin pernah mengalami sebarang pengalaman negatif berkaitan belon sehingga menyebabkan timbulnya perasaan fobia itu.

Penyakit fobia juga biasa berlaku dalam kalangan kanak-kanak dan ia biasanya akan mula menghilang seiring dengan usia dewasa.

Namun, ada juga beberapa keadaan di mana ia akan berterusan sehingga seseorang itu dewasa.

Sebagai contoh, bagi keadaan globofobia, seseorang kanak-kanak tersebut mungkin pernah mengalami situasi di mana belon meletup di hadapan wajah mereka.

Oleh sebab itu, setiap kali kanak-kanak tersebut melihat belon, dia akan mula teringat kembali peristiwa lalu yang menyebabkan perasaan takut atau fobia yang sama.

Akibat daripada pertistiwa seperti ini, anak-anak anda mungkin akan mengelakkan diri daripada menghadiri sebarang acara yang melibatkan penggunaan belon
seperti sambutan hari lahir dan sebagainya.

Selain itu, anda juga pasti tahu bahawa belon akan menghasilkan bunyi bising saat ia meletup. Bunyi letupan belon hampir sama dengan bunyi tembakan senjata dan ia sering berlaku tanpa disangka.

Bagi kanak-kanak yang mempunyai rasa cemas, keadaan ini adalah satu rangsangan yang amat menakutkan untuk mereka.

Bukan sahaja bunyi letupan belon, malah bunyi decitan belon juga sudah cukup menakutkan mereka.

Anda juga perlu tahu, globofobia juga sering dikaitkan dengan ketakutan atau fobia terhadap badut.

Oleh itu, bagi kanak-kanak yang mempunyai jenis fobia seperti ini, kehadiran mereka ke sambutan hari lahir atau sebarang acara yang melibatkan penggunaan belon dan badut hanya akan lebih menakutkan mereka.

Simptom jika anak anda mengalami jenis fobia terhadap belon

Apabila seseorang kanak-kanak yang mempunya globofobia, mereka akan mengalami perkara-perkara berikut saat mereka terlihat atau terdengar bunyi belon.

Biasanya mereka akan menunjukkan simptom-simptom keresahan
 seperti:

Pernafasan yang agak laju dan pendek

Palpitasi yang dapat dirasakan sebagai sakit dada

Anak anda mungkin akan menangis, berlari atau menyembunyikan diri mereka. Mereka akan memberikan beberapa alasan untuk tidak berhadapan dengan belon seperti tidak mahu menghadiri sambutan hari lahir

Berpeluh, menggeletar dan juga menggigil

Gangguan gastrousus seperti rasa mual atau loya

Cara membantu anak mengatasi rasa takut pada belon

Antara perkara pertama yang boleh dilakukan bagi membantu si kecil mengatasi globofobia adalah dengan cara berjumpa dengan ahli terapi.

Ahli terapi boleh membantu anak anda mengatasi fobia yang dialami.

Kedua, cuba atasi fobia anak anda secara berperingkat. Sebagai contoh, tunjukkan kepadanya gambar belon terlebih dahulu.

Jika anak anda memberikan respons yang baik, cuba galakkan si kecil untuk memegang atau menyentuh belon yang kempis.

Kaedah berperingkat seperti ini juga boleh membantu anak anda untuk menghilangkan rasa takutnya pada belon.

Tetapi anda perlu ingat, bagi kanak-kanak yang masih kecil, anda perlu sentiasa membimbingnya untuk mengatasi fobia tersebut.

Mereka mungkin tidak berkemampuan untuk melakukannya sendiri tanpa bantuan dan bimbingan ibu bapa atau penjaga.


Ini Cara Ambil Pil Perancang Yang Betul, Bukan Boleh Main Makan Sahaja!

Anda baru berkahwin? Tidak pasti bagaimana untuk pilih atau dapatkan pil perancang hamil yang terbaik untuk kegunaan anda dan pasangan? Tahukah anda, ini adalah antara kaedah perancang keluarga yang murah dan efektif?

Jika anda sedang mencari info yang lebih lanjut mengenai pil perancang hamil, jangan risau, anda sedang berada di artikel yang betul!

Ikuti panduan ini supaya anda boleh membuat keputusan yang lebih bijak!

Pilih kaedah perancang keluarga yang terbaik

Jika anda dan pasangan
pilih untuk mengambil pil perancangan kehamilan,
 anda merupakan antara ribuan lagi pasangan lain yang turut menggunakan cara yang sama.

Pil perancang merupakan bentuk kontraseptif yang paling popular. Tambah lagi, cara ini merupakan kaedah yang paling mudah dan efektif.

Jika anda sudah berkahwin, berumur antara 20-35 tahun, dan tidak bersedia menimang cahaya mata, anda digalakkan untuk mengamalkan kaedah perancang keluarga yang sesuai dengan gaya hidup dan kewangan.

Kaedah kontraseptif
 sedia ada seperti cara mengira masa subur ataupun
‘pancut luar’
 tidak dapat menghalang kehamilan daripada berlaku.

Malah, ramai yang mendapat ‘anak segera’ hasil daripada hubungan seksual yang sebegini.

Pil kontraseptif boleh bantu wanita daripada mengalami sebarang ‘
pregnancy scare’
 ataupun rasa takut jika mengandung.

Bukan semua wanita mampu untuk menimang cahaya mata. Pertambahan bilangan anak boleh menjejaskan kewangan institusi keluarga jika tidak dirancang dengan baik.

Oleh itu, penting untuk anda
pilih kaedah yang paling sesuai
 untuk kesejahteraan ibu dan juga keluarga. Mental ibu juga lebih terjaga jika anda amalkan pengambilan pil perancang hamil secara konsisten.

Di mana boleh saya dapatkan pil perancang hamil?

Pil perancang boleh dibeli di mana-mana sahaja farmasi di seluruh negara. Ia boleh dibeli secara terus tanpa sebarang konsultasi daripada doktor.

Walau bagaimanapun, jika anda merupakan pasangan yang baru berkahwin, anda perlulah ambil tahu serba sedikit tentang
cara pengambilan pil perancang yang betul.

Selain itu, anda juga perlu tahu sama ada boleh ambil pil kontraseptif kecemasan bersama-sama dengan pil perancang ataupun tidak.

Info yang lebih lanjut boleh didapati daripada ahli farmasi yang bertugas. Mereka juga akan menjelaskan tentang ubat yang anda beli dengan lebih lanjut.

Tidak salah jika anda mahukan sesi konsultasi daripada doktor. Malah, doktor juga boleh mencadangkan kepada anda jenis ataupun jenama pil perancang hamil yang terbaik berdasarkan sejarah penyakit anda!

Pil perancang hamil boleh dapat percuma?

Jika anda mempunyai masalah kewangan, anda boleh dapatkan pil perancang daripada klinik kerajaan ataupun klinik LPPKN terdekat dengan bayaran serendah RM5.

Harga pil perancang yang dijual di pasaran berada dalam lingkungan RM10 hinggalah RM50. Pil kontraseptif kecemasan pula boleh dibeli dengan harga bermula daripada RM5 hingga RM15.

Bagaimanakah cara penggunaan pil tersebut?

Cara pemakanan pil adalah mudah. Anda hanya perlu makan sebiji pil sehari. Jangan lupa makan pil kerana ia boleh membuatkan ubat tersebut kurang efektif.

Anda tidak perlu tunggu hari pertama datang bulan ataupun hari terakhir
period
 untuk makan pil perancang. Anda boleh mula bila-bila masa yang anda suka!

Walau bagaimanapun, anda dinasihatkan untuk menggunakan kondom selama 7 hari selepas anda makan pil. Ubat perancang kehamilan mungkin perlukan 7 hari sebelum ia benar-benar efektif.

Sebagai panduan, anda boleh:

Ambil pil pertama mengikut hari yang betul dan minggu yang betul.

Makan pil tersebut setiap hari hingga habis.

Berhenti makan ubat ketika anda sedang datang bulan (7 hari).

Makan ubat yang baru pada hari ke-8 setelah habis menstruasi.

Selain itu, anda juga perlu tahu
tentang jenis pil perancang yang diambil.
 Jika anda ambil pil jenis kombinasi, anda mungkin perlu tunggu selama 7 hari untuk selamat daripada kehamilan.

Jika anda ambil
mini pills
, anda akan terus selamat selama 48 jam selepas pengambilan pil tersebut.

Apa yang anda perlu lakukan jika terlupa makan pil

Jika anda terlupa, ataupun terlambat makan pil, kaedah kontraseptif ini akan jadi kurang berkesan.

Risiko untuk anda hamil bergantung kepada bila anda lupa makan pil dan berapa banyak pil yang anda terlupa untuk makan.

Jika anda muntah ataupun alami cirit-birit setelah makan pil tersebut, anda mungkin perlu berjumpa dengan doktor untuk pemeriksaan lanjut.

Walau bagaimanapun,
gunakan kondom sebagai langkah berjaga-jaga.


Penggunaan Pembalut Aluminium, Adakah Ia Selamat?

Kini, perkembangan industri makanan telah meningkatkan penggunaan pembalut aluminium (aluminium foil) sebagai kegunaan utama khususnya untuk memasak makanan dengan segera.

Pembalut adalah produk biasa bagi setiap isi rumah. Kebanyakannya menggunakannya untuk membalut makanan yang dipanggang, dibakar dan sebagainya.

Ada yang mengatakan bahawa penggunaan pembalut aluminium untuk kegunaan memasak boleh menyebabkan aluminium meresap ke dalam makanan dan memberi risiko terhadap kesihatan.

Menurut Pertubuhan Kesihatan Dunia (WHO), tubuh manusia mampu melepaskan sejumlah kecil aluminium dengan cekap, maka adalah selamat untuk mengambil 40mg aluminium per kilogram berat badan setiap hari. Tetapi malangnya, kebanyakan orang menyerap lebih daripada jumlah itu.

Adakah memasak menggunakan pembalut aluminium boleh meningkatkan kandungan aluminium makanan?

Kebanyakan pengambilan aluminium anda berasal dari makanan. Walau bagaimanapun, kajian menunjukkan bahawa pembalut aluminium, peralatan memasak dan bekas makanan boleh menyalirkan aluminium ke dalam makanan anda.

Ini bermakna, memasak dengan pembalut aluminium boleh meningkatkan kandungan aluminium dalam diet anda. Jumlah aluminium yang masuk ke dalam makanan anda apabila memasak menggunakan pembalut aluminium dipengaruhi oleh beberapa perkara, seperti:

Suhu: Memasak pada suhu yang lebih tinggi

Makanan: Memasak dengan makanan berasid, seperti tomato

Bahan-bahan tertentu: Menggunakan garam dan rempah dalam masakan anda

Walau bagaimanapun, jumlah yang meresap makanan anda semasa memasak boleh berbeza-beza.
Sebagai contoh, satu kajian mendapati bahawa memasak daging merah dalam pembalut aluminium dapat meningkatkan kandungan aluminiumnya di antara 89% dan 378%.

Adakah ia selamat?

Ya. Apabila menggunakannya untuk sejuk. Apabila diuji sejuk, seperti membungkus sandwic dalam peti sejuk, tiada bukti peleburan aluminium ke dalam makanan. Menggunakannya panas, atau suam, adalah keadaan yang berbeza.

Keadaan ini menimbulkan kebimbangan bahawa penggunaan pembalut aluminium biasa dalam memasak boleh memudaratkan kesihatan. Walau bagaimanapun, banyak penyelidik menyimpulkan bahawa sumbangan minimum aluminium daripada pembalut aluminium adalah selamat.

Risiko kesihatan akibat terlalu banyak aluminium

Kemandulan lelaki

Menurut Sciencing, terdapat satu kajian mendapati bahawa aluminium mungkin bertanggungjawab terhadap peningkatan ketidaksuburan lelaki. Selepas menganalisis sampel sperma daripada lebih 60 peserta, para penyelidik mengesahkan bahawa air mani mereka mengandungi aluminium. Banyak sampel aluminium yang mengandungi jumlah sperma yang lebih rendah. Ini dapat menjelaskan mengapa ketidaksuburan lelaki telah merosot sejak beberapa tahun kebelakangan ini.

Penyakit Alzheimer

Penyakit Alzheimer adalah keadaan neurologi yang disebabkan oleh kehilangan sel-sel otak. Punca Alzheimer tidak diketahui, tetapi dianggap disebabkan gabungan faktor genetik dan persekitaran, yang boleh merosakkan otak dari semasa ke semasa.

Bagaimanapun, tahap aluminium yang tinggi didapati di otak orang dengan Alzheimer. Namun, oleh kerana tiada perkaitan antara seseorang dengan pengambilan tinggi aluminium disebabkan ubat-ubatan, jadi ia tidak jelas jika pengambilan aluminium menjadi punca penyakit Alzheimer.

Tetapi a
dalah mungkin bahawa pendedahan kepada tahap diet aluminium yang sangat tinggi dapat menyumbang kepada perkembangan penyakit otak seperti Alzheimer. Bagaimanapun, fungsi tepat aluminium dalam perkembangan Alzheimer masih belum ditentukan.

Penyakit radang usus (IBD)

Sebagai tambahan kepada potensinya terhadap penyakit otak, beberapa kajian menunjukkan bahawa diet aluminium boleh menjadi faktor risiko bagi penyakit radang usus (IBD). Walaupun beberapa ujian tiub dan kajian haiwan yang merujuk kepada korelasi, tiada kajian menemui hubungan yang pasti antara pengambilan aluminium dan IBD.

Hello Health Group
 tidak menyediakan nasihat perubatan, diagnosis, atau rawatan.


Oh, Baru Tahu! Selain Bersalin Normal & Czer, Ada 3 Lagi Kaedah Bersalin Natural

Kita selalu mendengar teknik melahirkan anak secara normal atau caesarean. Tetapi sebenarnya ada banyak kaedah bersalin semula jadi yang jarang kita ketahui.

Teknik melahirkan anak

Sememangnya di Malaysia,
kaedah bersalin melalui fara
j atau melalui
prosedur pembedahan Caesarean
 adalah
2 teknik melahirkan anak paling biasa
.

Kaedah bersalin semula jadi agak kurang digunapakai dan diamalkan di negara ini. Tetapi keadaannya adalah berbeza di negara luar.

Masih ramai ibu hamil yang memilih untuk bersalin dengan menggunakan teknik kelahiran semula jadi.

Mesti ada yang tertanya-tanya apa yang dimaksudkan dengan kaedah bersalin secara semula jadi ini, bukan?

Teruskan membaca perkongsian artikel ini untuk mengetahui dengan lebih lanjut.

Teknik melahirkan anak secara semula jadi

Umumnya, terdapat pelbagai jenis kaedah bersalin secara semula jadi ini, seperti:

Kelahiran di rumah

Teknik Lamaze

Kaedah Bradley

Kelahiran air (
water birth
)

Hypnobirthing

Teknik Alexander

Namun, 3 kaedah kelahiran di bawah adalah yang paling kerap menjadi pilihan.

Teknik Lamaze

Dibangunkan oleh Pakar Obstetrik Perancis, Ferdinand Lamaze pada awal 1950-an. Teknik ini merupakan antara kaedah bersalin paling biasa diamalkan di Amerika Syarikat.

Teknik ini tidak menyokong atau mencegah sebarang penggunaan ubat-ubatan atau campur tangan perubatan moden semasa rutin bersalin dan melahirkan.

Sebaliknya, ibu hamil yang memilih teknik melahirkan anak ini diberikan kebebasan terhadap pilihan dan keputusan mereka berkaitan
proses bersalin dan melahirkan anak.

Antara intipati dalam teknik ini adalah untuk membina keyakinan diri bagi ibu yang mengandung atau membincangkan cara menjadikan
proses kelahiran bayi mudah dan selamat.

Dalam kelas teknik Lamaze ini, ibu perlu mengikuti sekurang-kurangnya tempoh 12 jam pembelajaran. Antara pengetahuan yang akan dikongsikan dalam kelas adalah berkaitan:

Bersalin normal, kelahiran dan
penjagaan awal selepas bersalin

Posisi berbeza untuk ibu bersalin waktu melahirkan anak

Teknik urutan dan relaksasi bagi meredakan kesakitan

Teknik pernafasan ketika bersalin

Pengamalan teknik relaksasi dengan menggunakan titik fokus dalaman dan luaran

Sokongan semasa bersalin

Kemahiran berkomunikasi berkesan

Prosedur perubatan

Penyusuan bayi

Pilihan gaya hidup sihat

Kaedah bersalin semula jadi Lamaze ini bertujuan membantu pasangan untuk rasa lebih yakin dalam proses kelahiran.

Ia memfokuskan pada teknik pengurusan kesakitan, seperti bernafas dan urutan, bagi membantu proses kelahiran serta berfungsi sebagai pengurusan kesakitan semula jadi.

Kaedah Bradley

Dicipta pada tahun 1947 oleh Dr Robert Bradley dengan idea untuk membolehkan wanita hamil bersalin tanpa pengambilan sebarang ubatan dan hanya dengan kehadiran pasangan di sisi untuk memberikan sokongan.

Ia dianggap sebagai kaedah bersalin semula jadi radikal dan revolusioner. Kaedah ini juga dikenali sebagai kelahiran semula jadi yang dilatih oleh suami (
husband-coached natural birth
).

Ia akan mempersiapkan ibu untuk melahirkan tanpa penggunaan ubat tahan sakit serta memastikan si ayah untuk menjadi jurulatih kelahiran ibu.

Walaupun kaedah ini mempersiapkan anda untuk kelahiran anak tanpa sebarang ubat, ia juga memastikan anda bersedia dengan situasi yang tidak terjangka, seperti
pembedahan C-Sec kecemasan.

Dalam kelas kaedah Bradley ini, akan dibahagikan kepada 12 sesi yang merangkumi:

Kepentingan pemakanan dan senaman

Teknik relaksasi untuk mengendalikan kesakitan

Latihan bersalin

Cara elakkan kelahiran caesarean

Penjagaan ibu selepas bersalin

Penyusuan susu ibu

Panduan untuk jurulatih tentang menyokong ibu bersalin

Teknik melahirkan anak Bradley ini sangat memfokuskan kepada proses bersalin dan kelahiran anak secara semula jadi.

Selagi anda mempunyai individu untuk menyokong anda, sama ada lelaki atau wanita, rakan baik mahupun ahli keluarga, kaedah Bradley boleh dilakukan.

HypnoBirthing

Turut dikenali sebagai kaedah Mogan, ia dianggap sebagai kaedah ‘asli’ dan melibatkan 5 kelas dengan setiap satunya selama 2 ½ jam.

Merupakan pendekatan pendidikan melahirkan anak yang santai dilengkapi dengan teknik
self-hypnosis.

Tenaga pengajar akan menekankan aspek kehamilan dan kelahiran anak, juga tentang keibubapaan prakelahiran dan
kesedaran tentang bayi yang bakal dilahirkan.

Idea utama kaedah bersalin secara semula jadi ini adalah untuk menyatakan kesakitan teruk tidak semestinya menjadi sebahagian daripada proses bersalin jika si ibu berada dalam keadaan tenang.

Perbandingan 3 kaedah bersalin semula jadi

Teknik Lamaze, kaedah Bradley atau
HypnoBirthing
 bertujuan memberikan ibu bapa pengalaman bersalin positif, walaupun ketiga-tiganya menumpukan cara pernafasan dan teknik relaksasi berbeza.

Kaedah Bradley dikatakan lebih komprehensif daripada
HynoBirthing
 merangkumi penjagaan semasa kehamilan, ketika melahirkan anak dan selepas bersalin.

Teknik melahirkan anak
HypnoBirthing
 hanya memfokuskan tentang menghilangkan ketakutan melalui relaksasi dan hipnosis. Ia tidak mengandungi banyak maklumat berkaitan
komplikasi semasa kehamilan
 atau proses kelahiran.

Manakala teknik Lamaze dan kaedah Bradley tidak menyatakan melahirkan anak sebagai proses tidak menyakitkan.

Ia lebih menumpukan kepada memperkasakan dan memberi pilihan kepada pasangan untuk menghilangkan kesakitan secara semula jadi.

Perbandingan lain? Teknik Lamaze dan kaedah Bradley memerlukan pasangan atau jurulatih sebagai kunci utama.

Sebaliknya,
HypnoBirthing
 menggalakkan sokongan individu lain tetapi wanita hamil boleh melakukannya sendirian.

Proses melahirkan anak

Tidak kira kaedah apa yang anda pilih, pada akhirnya tahap keselamatan ibu dan bayi yang dilahirkan harus menjadi keutamaan.

Dapatkanlah pemeriksaan dan rundingan doktor untuk mengetahui prosedur melahirkan anak yang selamat untuk anda.


Ingin Berkahwin Lain? Ada 3 Perkara Berkaitan Anak Perlu Anda Fahami Terlebih Dahulu

Selalunya penerimaan anak terhadap perkahwinan baharu ibu atau bapanya agak bercampur baur. Ada yang menerima dengan mudah dan terdapat juga yang sebaliknya. Ini 3 perkara yang perlu anda fahami.

Perkahwinan baharu vs penerimaan anak

Bagi kanak-kanak, penerimaan
tentang perkahwinan
 baharu ibu bapa sering kali diterima dengan perasaan yang bercampur. Sama ada mereka menyokong atau tidak, pastinya ada halangan yang menanti.

Berikut adalah beberapa kesukaran dan cabaran yang paling biasa dihadapi
kanak-kanak yang masih bersekolah.

#Kehilangan keluarga lama

Apabila ibu bapa mula mempunyai teman baru, membina hubungan serius dan akhirnya membuat keputusan
untuk berkahwin
 lagi, kanak-kanak mungkin teringat kepada keluarga dan kehidupan dahulu bersama ibu bapa mereka.

Walau bagaimanapun, kini, bersama keluarga baru, mereka terpaksa menerima hakikat bahawa ibu dan bapa mereka tidak mungkin kembali bersama dan ini sekali gus membuatkan mereka merasakan mereka tidak pernah
memiliki keluarga
 dahulu semula.

I
ni menjadi punca kesedihan yang teramat sangat.

Kanak-kanak ketika dalam proses pembesaran, akan membina
jalinan hubungan erat
 dengan ibu atau bapa mereka sendiri.

Namun, sekarang mereka perlu belajar bagaimana untuk berkongsi ibu bapa bukan sahaja dengan pasangan baru tetapi mungkin dengan adik-beradik  yang tidak mereka kenali.

Mujurlah, dengan berlalunya masa, kebanyakan kanak-kanak dapat menyesuaikan diri dengan keluarga baru mereka. Apabila kanak-kanak mula mengenali adik-beradik dan ibu atau bapa tiri mereka, mereka cenderung untuk
menerima keluarga baru
.

#Jangan beri tekanan dan memaksa

Ramai kanak-kanak berfikir seandainya mereka suka dan
menunjukkan kasih sayan
g kepada ibu bapa tiri, ia dianggap sebagai tidak setia kepada ibu bapa kandung.

Malah mereka juga mungkin merasakan seandainya ibu atau bapa mereka melakukan perkahwinan baharu, mereka akan melupakan ibu bapa kandung.
Anak anda mungkin berada dalam kekeliruan, menerima 2 bapa atau 2 ibu.

Pada permulaan, biasakan anak anda untuk bertemu dengan pasangan baru anda dalam dan dengan cara yang selesa untuk anak anda.

Sentiasa beritahu pada anak anda bahawa, “Bapa tiri kamu adalah seperti bapa kandung kamu. Ibu tidak berniat menggantikan tempat bapa kandung kamu dengan sesiapa kerana tiada siapa dapat menggantikannya.”

Anak anda mungkin akan membuat perbandingan ibu bapa kandung dengan ibu bapa tiri, sama ada secara positif atau negatif.

Mereka mungkin akan melepaskan kata-kata seperti, “Anda tidak seperti ibu saya.” Perbandingan adalah normal pada tempoh ini. Anak anda akan berhenti melakukannya pada akhirnya.

Jika perlu, kedua ibu bapa, kandung dan tiri, harus mempunyai hubungan baik antara satu sama lain, bekerjasama dan berbincang mengenai anak-anak. Ini boleh dimulakan dengan panggilan telefon untuk bertanya khabar dan pemerhatian tentang anak-anak.

Kedua belah pihak mungkin boleh membuat keputusan untuk makan tengahari bersama atau sebarang pertemuan tidak formal lain.

Jangan meletakkan bebanan pada anak-anak untuk
memberi kesetiaan
 pada pihak yang mana. Selesaikan masalah bersama bekas pasangan anda secara matang.

#Adaptasi peraturan baharu

Apabila anak anda berubah tempat tinggal, dari duduk serumah dengan ibu atau bapa tunggal, ke rumah yang turut diduduki oleh ibu atau bapa tiri bersama adik-beradik tiri, mereka perlu berdepan dengan perubahan dalam institusi keluarga mereka.

Rutin akan berubah dan pelbagai tugasan rumah baru akan perlu dilakukan. Apabila lebih ramai individu berpindah ke rumah, masalah privasi mungkin menjadi isu utama.

 Ia mungkin menimbulkan kesukaran buat anak-anak untuk mempunyai ruang peribadi seperti yang dimiliki sebelum ini.

Semua pasangan mempunyai harapan yang sama agar perkahwinan baharu ini akan menjadi sesempurna yang mungkin.

Walau bagaimanapun, untuk keluarga tiri baru, ia adalah satu tindakan tidak praktikal untuk mengharapkan penerimaan anak dalam jangka masa pendek untuk terus menyayangi dan menghormati ibu atau bapa tiri.

Anak perlukan masa

Hakikatnya, kanak-kanak perlukan masa untuk membina satu hubungan dengan ibu atau bapa tirinya. Ia akan berlaku secara perlahan-lahan. Secara umumnya, hubungan yang baik dapat terjalin dengan pantas untuk anak-anak yang lebih kecil.

Ini kerana
anak-anak yang sudah agak dewasa
,  yang mempunyai cara yang tersendiri, akan mungkin merasakan kehidupan mereka telah diganggu oleh individu wanita mahupun lelaki, yang kini bergelar ibu atau bapa tiri mereka.


Tip Untuk Menghadapi Masalah Inkontinen Urin, Orang Tua Kena Baca Ini!

Masalah inkontinen urin atau ketidakupayaan untuk mengawal air kencing dari keluar boleh berlaku disebabkan oleh beberapa perkara.

Antaranya penuaan, menopaus, kelahiran anak dan keadaan kesihatan lain
.

Keadaan ini sudah pasti menganggu setiap individu lebih-lebih lagi warga emas tertutamanya apabila melakukan aktiviti diluar rumah.

#1. Seimbangkan pengambilan air

Kebanyakan orang yang mengalami inkontinens menganggap mereka perlu mengurangkan pengambilan air bagi mengurangkan risiko masalah inkontinen.

Tetapi ia suatu yang salah kerana apabila minum terlalu banyak air boleh
 menyebabkan kebocoran pundi kencing
 dan pengambilan air yang tidak mencukupi juga boleh menyebabkan masalah kebocoran dan masalah pundi kencing.

Ini kerana apabila anda tidak minum air secukupnya, air kencing menjadi lebih pekat, menjengkelkan pundi kencing dan meningkatkan rasa ingin kencing segera.

#2. Tidak tahan/tangguh kencing

Pergi ke tandas secara berkala iaitu setiap dua hingga tiga jam adalah idea yang baik bagi
 orang yang menghidapi masalah inkontinen
.

Kebanyakan orang menunggu sehingga pundi kencing terasa penuh, tetapi kaedah ini tidak berfungsi untuk orang yang mengalami inkontinen.

Kosongkan pundi kencing sebelum meninggalkan rumah, pejabat atau restoran walaupun anda fikir ia tidak perlu, tetapi sebenarnya penting untuk mencegah keadaan yang tidak diingini.

#3. Mengawal berat badan

Risiko inkontinen boleh diturunkan dengan mengurangkan berat badan
.

Obesiti dan inkontinen urinsering dikaitkan, ia mungkin kerana semakin bertambah berat badan meningkatkan tekanan perut yang boleh menyebabkan masalah tersebut.

 Penyelidikan mendapati bahawa jika wanita yang obes kehilangan hanya 10 peratus daripada jisim badan mereka, ia dapat mengurangkan risiko kondisi ini sebanyak 50 peratus.

Tip menghadapi masalah inkontinen urin
#4. Kurangkan merokok

Orang yang mengalami inkontinen perlu menghentikan tabiat merokok. Kajian mendapati bahawa orang yang merokok lebih cenderung mengalami masalah inkontinen.

Ini kerana merokok merosakkan saluran darah yang sangat kecil di dalam badan kita dan menyebabkan tisu menjadi lemah.

Selain itu, rokok juga boleh menyebabkan batuk yang mana boleh menyebabkan kebocoran air kencing pada orang yang mengalami inkontinen tekanan.

Merokok juga dikaitkan dengan kanser pundi kencing
!

Tip menghadapi masalah inkontinen urin#5.
Banyakkan bersenam

Ia adalah bentuk senaman otot pinggul
 yang sangat berguna bagi orang yang mengalami inkontinen urin.

Senaman ini sangat baik untuk melatih ketahanan dan
kontraksi otot yang berfungsi apabila anda menahan dan membuang air kecil.

#6. Pengambilan ubat-ubatan

Ubat-ubatan tertentu seperti diuretik, tekanan darah dan antidepresan
boleh menyebabkan masalah sukar mengawal kencing
.

Sebaiknya berbincang dengan doktor mengenai masalah inkontinen yang dihidapi supaya doktor boleh mengenalpasti jenis inkontinen serta faktornya sebelum memberikan ubat-ubatan tertentu.


Ibu Ada Masalah Bengkak Susu? Atasinya Dengan 9 Cara Ini

Masalah bengkak susu sememangnya satu keadaan yang amat memeritkan. Pada ketika itu, payudara anda terasa amat keras, sangat sensitif terhadap sebarang sentuhan.

 Silap hari bulan, emosi anda turut akan terganggu; rasa ingin marah sahaja. Hanya mereka yang mengalaminya sahaja akan tahu betapa terseksanya jiwa raga ketika itu.

Tetapi apakah sebenarnya masalah bengkak susu ini? Dan adakah kaedah rawatan bengkak susu?

Bengkak susu merupakan antara masalah yang sering dihadapi oleh ibu yang
menyusukan bayi
, selain daripada isu kekurangan susu, puting melecet dan sebagainya.

Namun, setiap masalah yang dihadapi, sudah tentu ada jalan penyelesaiannya. Tetapi sebelum itu apa kata kita fahami terlebih dahulu mengenai masalah bengkak susu ini.

Bengkak susu merupakan satu keadaan yang terjadi apabila payudara membengkak. Kebiasaannya ia berlaku disebabkan susu ibu yang berlebihan dan tidak dikeluarkan. Keadaan ini menyebabkan payudara akan berasa sakit akibat mengeras.

Masalah ini akan berlaku apabila susu ibu yang dihasilkan adalah secara berlebihan tetapi bayi hanya menyusu sedikit sahaja. Ia seperti situasi
supply
dan
demand
 yang tidak seimbang. Kesannya payudara akan menjadi keras dan membengkak. Ini sekali gus menyukarkan ibu untuk menyusukan bayi.

Selalunya masalah bengkak susu berlaku pada kawasan dada sehingga ketiak. Beberapa simptom bengkak susu yang boleh dikenal pasti, antaranya:

Payudara mengalami bengkak, keras, ngilu dan sakit

Keadaan sekitar payudara mengalami kemerah-merahan, terasa panas dan terdapat benjolan keras apabila disentuh

Puting menjadi bengkak, bahagian areola mengeras sehingga menyukarkan bayi untuk menyusu

Kelenjar pada bahagian ketiak turut mengalami bengkak dan sakit

Walau bagaimanapun masalah ini jarang berlaku pada kedua-dua bahagian payudara secara serentak. Ada masanya ia hanyalah bengkak pada bahagian areola atau ketiak sahaja.

Dalam sesetengah kes, ibu yang berdepan keadaan ini turut mengalami demam ringan. Namun, bengkak susu ini merupakan satu masalah yang boleh dirawat di rumah dan tidak memerlukan rawatan di hospital.

Untuk mendapatkan lebih banyak info tentang Keibubapaan, sila dapatkannya
di sini.

sumber @theasianparent.com

Atasi masalah bengkak susu

Berikut adalah beberapa langkah atau kaedah rawatan bengkak susu yang boleh dilakukan di rumah.

Tuam atau basuh payudara dengan air suam (bukan air panas) bagi membolehkan susu ibu berjalan lancar

Anda juga boleh memilih untuk
mandi dengan air panas
dengan menghalakan air panas ke bahagian payudara. Ketika mandi, jangan lupa untuk membuat urutan secara membulat pada bahagian payudara.

Sebaiknya lakukan penyusuan bayi secara rutin selama dua atau tiga jam sekali. Sekiranya bayi sedang tidur tetapi susu tetap mengalir keluar, anda disyorkan untuk mengepam susu tersebut

Anda juga boleh membuat urutan perlahan pada bahagian payudara supaya susu ibu lebih lancar dan membantu mengurangkan rasa sakit disebabkan bengkak

Sewaktu bengkak, perah susu dengan tangan. Perbuatan ini dapat membantu mengekalkan kelembutan areola

Jika bayi anda menyusu secara terus daripada payudara, elakkan mengepam susu terlalu kerap

Anda juga boleh menuam (tuam) payudara anda dengan air batu sebelum dan selepas menyusukan bayi

Elakkan dari menggunakan baju dalam yang kecil bagi mengelakkan
saluran penyusuan daripada tersumbat

Jika masalah bengkak yang dialami terlalu menyakitkan, anda boleh memakan ubat yang bersesuaian. Namun, pastikan anda mendapat nasihat dan rundingan daripada doktor terlebih dahulu

Elak 2 perkara rawatan bengkak susu

Daun kubis

Ada yang mengatakan penggunaan daun kubis boleh membantu mengurangkan masalah bengkak susu yang dialami.

 Namun, dalam masa yang sama di dalam kubis mengandungi enzim yang boleh menyebabkan ‘kilang pengeluaran’ susu mengecut dan ini boleh mengakibatkan pengeluaran susu ibu berkurangan.

Seandainya anda masih mahu meletakkannya, disarankan untuk meletakkan dalam tempoh yang sekejap sahaja.

Pam susu

Sememangnya bengkak susu ini berlaku kerana susu yang berlebihan tidak dikeluarkan. Tetapi sebaiknya, anda elakkan daripada mengepam
susu ketika payudara
masih terlalu bengkak.

 Ini kerana ada yang mengatakan ia boleh menyebabkan bengkak lambat surut dan berisiko mengakibatkan keadaan semakin melarat.

Pilihlah untuk menggunakan tangan. Tangan anda boleh merasai setiap satu saluran pada payudara. Malah, keadaan tangan yang panas juga dipercayai dapat melancarkan aliran susu yang tersumbat.

Apabila keadaan bengkak pada payudara sudah berkurangan, anda boleh memilih untuk menggunakan pam susu. Namun, pastikan anda menggunakan mod mengepam yang paling ringan.

Jangan ambil mudah masalah bengkak susu

Bengkak susu bukanlah satu perkara yang boleh dianggap sebagai satu perkara remeh. Walaupun ia bukan satu masalah kesihatan yang memerlukan rawatan di hospital. Tetapi keadaan ini, jika dibiarkan boleh mendatangkan risiko bahaya kepada ibu.

Jadi kepada ibu yang menyusukan bayi, pastikan kerap melakukan sesi penyusuan badan kepada bayi. Tidak ada sebarang jadual penyusuan bayi.

 Susukanlah bayi anda anda 10 hingga 12 kali sehari.
Proses penyusuan
ini merupakan antara saat untuk memperkukuhkan ikatan kasih sayang dari anda dan bayi.


Wanita Kena Selalu Periksa Leher! Kalau Bengkak Tapi Tak Sakit, Ini Tanda Awal Penyakit Hashimoto

Ramai yang tahu mengenai penyakit tiroid. Namun, pernahkah anda dengar tentang penyakit Hashimoto atau tiroiditis Hashimoto?

Tiroiditis Hashimoto merupakan satu kondisi yang menyebabkan
sistem imun badan bertindak menyerang sel tiroid.
 Hingga hari ini, punca sebenar penyakit ini masih belum diketahui.

Walau bagaimanapun, ada saintis yang percaya faktor genetik mungkin memainkan peranan yang penting.

Penyakit ini selalunya berlaku kepada wanita pertengahan umur. Malah, kaum Hawa juga mempunyai risiko sebanyak 7 kali ganda berbanding lelaki.

Namun, tidak mustahil untuk lelaki, wanita dan kanak-kanak daripada setiap lapisan umur untuk mengalami penyakit Hashimoto.

Tiroiditis Hashimoto merupakan salah satu
punca utama hipotiroidisme
 di Amerika Syarikat. Penyakit ini juga berlaku kepada 5 dalam 100 individu di negara tersebut.

Apa itu hipotiroidisme dan bagaimana ia mempengaruhi badan manusia?

Hipotiroidisme yang berlaku disebabkan penyakit Hashimoto terjadi apabila kelenjar tiroid
tidak dapat menghasilkan hormon yang mencukupi
 untuk penggunaan tubuh badan.

Ini kerana hormon tersebut telah dimusnahkan oleh sistem imun badan pesakit.

Hormon tiroid mempunyai fungsi yang amat penting. Ia melakukan regulasi metabolisme badan dan menukar makanan kepada sumber tenaga.

Tanpa tenaga yang mencukupi, badan tidak dapat berfungsi secara normal. Akibatnya, pesakit akan rasa penat dan tidak mempunyai tenaga untuk meneruskan aktiviti seharian.

Hipotiroidisme boleh memberikan kesan yang negatif terhadap emosi dan fizikal pesakit. Sebagai contoh:

Berat badan pesakit akan meningkat disebabkan hipotiroidisme. Mereka juga akan sering rasa letih.

Pesakit sukar untuk berfikir dengan jelas dan mempunyai masalah memori. Kadangkala,
hipotiroidisme boleh disalah diagnosis sebagai depresi.

Wanita boleh mengalami masalah kitaran haid dan sukar untuk mengandung.

Pesakit akan
mengalami sembelit yang kerap,
 selalu pedih ulu hati dan alami masalah pencernaan lain.

Hipotiroidisme boleh menyebabkan masalah disfungsi seksual dalam kalangan lelaki dan perempuan.

Simptom penyakit Hashimoto

Bukan semua pesakit tiroiditis Hashimoto akan mengalami sebarang simptom pada awalnya.

Namun, apabila penyakit tersebut menjadi semakin teruk, kelenjar tiroid akan membesar.
Kondisi ini turut dikenali sebagai goiter.

Goiter merupakan antara tanda awal penyakit tiroiditis Hashimoto. Walaupun leher akan membengkak, goiter tidak akan menyebabkan sebarang kesakitan.

Namun ia akan membuatkan pesakit rasa tidak selesa di kawasan tekak.

Selain itu, simptom lain penyakit Hashimoto termasuklah:

Rasa letih.

Peningkatan berat badan.

Rasa seram sejuk.

Sakit sendi dan otot.

Sembelit.

Depresi.

Bengkak pada kawasan mata dan muka.

Kulit kering.

Rambut gugur.

Haid yang tidak teratur.

Sukar untuk mengandung.

Mengalami masalah memori/sukar untuk fokus atau berfikir.

Tanda tiroiditis Hashimoto kebanyakannya sama dengan simptom kelenjar tiroid tidak aktif (hipotiroidisme).

Jika tidak dirawat, penyakit ini boleh menyebabkan kerosakan tiroid yang kronik.

Faktor risiko tiroiditis Hashimoto

Ada beberapa faktor yang dapat meningkatkan risiko penyakit Hashimoto:

Jantina.
 Wanita 7 kali lebih berisiko mengalami penyakit Hashimoto. Ia juga boleh bermula ketika kehamilan.

Umur
. Kebanyakan kes berlaku ketika pesakit berusia 40 hingga 60 tahun. Namun, individu yang lebih muda juga boleh mengalami penyakit ini.

Keturunan.
 Penyakit ini selalunya berlaku dalam kalangan keluarga.

Penyakit autoimun
.
Penghidap arthritis
 dan
diabetes jenis 1
 mempunyai risiko yang lebih tinggi untuk mendapat sakit tiroiditis Hashimoto.

Perlukah tiroiditis Hashimoto dirawat?

Bukan semua pesakit tiroiditis Hashimoto akan mengalami hipotiroidisme. Namun, pesakit akan mempunyai risiko yang lebih tinggi untuk mengalami hipotiroidisme.

Selalunya, doktor akan memantau keadaan pesakit terutamanya tahap kesihatan tiroid mereka.

Jika tiroid pesakit berfungsi secara normal, doktor mungkin akan ‘tunggu dan lihat’ jika berlakunya sebarang perubahan pada masa hadapan.

Namun, jika pesakit perlukan rawatan, mereka perlu mengambil ubat-ubatan seumur hidup. Ubat ini boleh menggantikan hormon tiroid yang hilang dan menghentikan simptom yang dialami pesakit.

Malah, rawatan tiroiditis Hashimoto juga boleh mengurangkan bengkak pada kawasan leher pesakit.

Walau bagaimanapun, jika simptom tidak berkurangan, pesakit mungkin perlu melakukan pembedahan untuk membuang goiter tersebut.

Tiroiditis Hashimoto tidak boleh dirawat. Namun, simptomnya boleh dikawal. Pembedahan juga jarang dilakukan kecuali ia memudaratkan pesakit.

Kesimpulan

Tiroiditis Hashimoto merupakan sejenis penyakit yang tidak mempunyai sebarang penawar.

Jika ia tidak dirawat, penyakit ini boleh menyebabkan komplikasi yang serius dan kadangkala, kematian.

Penghidap penyakit Hashimoto mungkin akan mengalami masalah jantung seperti jantung membengkak atau kegagalan jantung. Mereka juga lebih berisiko untuk mendapat sakit mental disebabkan hipotiroidisme.

Tiroiditis Hashimoto juga boleh
menyebabkan masalah ketika kehamilan.

Kajian mendapati wanita yang menghidap kondisi ini lebih berisiko untuk melahirkan anak yang mempunyai kecacatan jantung, otak dan buah pinggang.

Jika anda mengalami simptom penyakit Hashimoto, pastikan anda berjumpa doktor secepat mungkin. Kondisi ini merupakan sesuatu yang serius dan boleh mempengaruhi kehidupan seharian pesakit.

Namun, jangan bimbang! Penyakit ini boleh dirawat. Walaupun ia tidak mempunyai penawar, pesakit boleh hidup secara normal jika mereka terus mengambil ubat-ubatan sehingga ke akhir hayat mereka.


Ada 6 Macam Bau Faraj, Jangan Tak Percaya, Miss V Normal Ada Yang Berbau Tapai!

Apabila berbicara soal kemaluan atau alat sulit
, ia adalah antara salah satu persoalan yang agak jarang dibincangkan.
Apatah lagi berkenaan faraj seperti
bau faraj wanita
 atau bau miss v yang normal.

Namun, mahu atau tidak, perkara ini perlu juga dibincangkan untuk mengelakkan sebarang masalah yang lebih serius berlaku pada masa hadapan.

Jadi, apakah bau miss v yang normal?

Bolehkah bau faraj berubah-ubah?

Ramai yang bertanya, adakah bau kemaluan yang dimiliki mereka ini adalah satu bau yang normal atau sebaliknya.

 Jika normal, bagaimanakah baunya?

Sebelum itu, ketahui dahulu
apakah keadaan sebenar faraj anda.

Faraj mempunyai berbilion bakteria yang tinggal di dalamnya dan bakteria ini mungkin bertukar-tukar setiap hari bahkan setiap jam tanpa anda ketahui.

Perubahan bakteria ini bukanlah sesuatu yang perlu dirisaukan kerana ia adalah normal.

Oleh sebab itu, kesannya menyebabkan bau kemaluan wanita juga berubah-ubah mengikut keadaan.

Ada masanya bau
vagina berubah disebabkan oleh kitaran haid, rutin kebersihan diri
 atau ia memang bau normal faraj anda yang tersendiri.

Apakah antara bau miss V yang normal?

Berikut adalah 6 jenis bau miss V yang normal yang mungkin anda pernah alami:

#1. Bau seperti sesuatu yang masam atau ditapai

Pada kebiasaannya, faraj wanita menghasilkan bau yang sedikit masam atau agak tajam. Ada yang mengatakan baunya seolah-olah bau makanan yang ditapai atau dijeruk.

Mengapa sedemikian? Ini kerana bakteria yang sama yang berada dalam yogurt iaitu
Lactobacilli
 turut berada di dalam faraj wanita.

Sebab bau faraj seperti ini ialah faktor keasidan. Nilai pH bagi faraj yang normal semestinya sedikit berasid iaitu antara 3.8 hingga 4.5.

Bakteria
Lactobacilli
 yang menyebabkan faraj menjadi sedikit berasid.

#2. Bau miss v yang normal seperti duit syiling atau tembaga

Ada juga wanita yang mempunyai bau faraj seperti bau duit syiling. Ia mempunyai bau seperti besi atau tembaga.

 Jangan risau kerana ia juga adalah jenis bau vagina normal.

Namun, adakalanya ia menandakan satu masalah yang serius tetapi amat jarang sekali berlaku.

Sebab bau kemaluan seperti ini ialah faktor darah dan juga aktiviti seks
. Darah mempunyai kandungan besi yang menyebabkannya berbau seperti ini.

Apabila seseorang wanita datang haid, maka faraj mereka akan mempunyai bau seperti tembaga.

Selain itu, ia juga mungkin berpunca daripada sedikit pendarahan yang berlaku selepas melakukan hubungan seks.

Ini biasanya disebabkan oleh keadaan faraj yang kering atau seks secara kasar yang menyebabkan calar atau luka kecil.

#3. Bau seperti sesuatu yang manis atau gula molase

Bau manis ini adalah seperti bau gula molase namun ia juga bukanlah satu perkara yang perlu diresahkan. Ia adalah bau miss V yang normal.

Sebab bau kemaluan wanita seperti ini ialah faktor bakteria.

Seperti yang diterangkan sebelum ini, bakteria yang berada pada faraj wanita boleh bertukar ganti lalu menyebabkan bau yang berbeza-beza.

Disebabkan oleh perubahan ekosistem bakteria ini, ada kalanya faraj wanita akan berbau agak masam dan adakalanya berbau manis.

#4. Berbau bahan kimia atau bahan peluntur juga bau miss v yang normal?

Bau kemaluan seperti ini agak sama dengan bau bahan peluntur atau ammonia.

Ia juga adalah bau faraj yang normal, namun dalam beberapa keadaan, ia juga mungkin menunjukkan satu keadaan yang tidak normal pada faraj anda.

Sebab bau vagina seperti ini ialah faktor air kencing dan juga vaginosis bakteria
. Air kencing mempunyai sisa ammonia yang disebut urea.

Apabila terdapat rembesan air kencing pada seluar dalam atau di sekitar bahagian luar faraj, ia boleh menyebabkan bau seperti ini.

Ia juga mungkin petanda berlakunya vaginosis bakteria. Ia adalah satu keadaan penyakit pada faraj di mana bakteria membiak dengan banyak tanpa kawalan.

 Antara simptomnya ialah keluarnya cairan yang berbau hanyir seperti ikan.

#5. Berbau hanyir seperti ikan

Mungkin anda pernah mendengar berkenaan bau kemaluan seperti bau hanyir ikan atau ikan masin
. Ia bukanlah berbau seperti ikan segar, tetapi lebih kepada ikan yang sudah busuk.

Puncanya adalah disebabkan oleh
trimethylamine
, iaitu sejenis sebatian kimia yang menyebabkan bau ikan busuk berlaku pada faraj wanita.

Sebab bau faraj seperti ini adalah disebabkan oleh vaginosis bakteria dan juga
trichomoniasis
.

Seperti yang dinyatakan sebelum ini,
bau seperti ikan busuk ini berpunca daripada berlakunya vaginosis bakteria
.

Ia disebabkan oleh pembiakan bakteria anaerobik tanpa kawalan pada faraj wanita.

Selain itu, ia juga mungkin disebabkan oleh
trichomoniasis
. Ia adalah sejenis jangkitan kelamin yang boleh dirawat melalui ubat antibiotik.

Trichomoniasis
 juga boleh menyebabkan faraj wanita berbau seperti ikan busuk.

#6. Berbau busuk seperti bau bangkai yang mereput

Ia mungkin kedengaran agak melampau namun itulah gambaran yang boleh diberikan bagi bau seperti ini.

 Jika faraj anda mempunyai bau seperti ini,
ia sebenarnya bukanlah bau sebenar faraj anda
, tetapi bau daripada sesuatu yang ada di dalam faraj anda.

Sebab bau faraj seperti ini ialah tampon yang lupa untuk dikeluarkan. Adakalanya, wanita yang menggunakan tampon lupa untuk mengeluarkannya semula daripada faraj.

Apabila tampon ini lupa untuk dikeluarkan, tidak hairanlah jika faraj anda akan berbau busuk seperti bangkai. Ini disebabkan oleh darah haid yang terkumpul pada tampon tersebut.

Kesimpulan

Jika anda mempunyai bau kemaluan seperti di atas ini, jangan risau kerana ia adalah bau miss V yang normal.

Namun, dalam beberapa keadaan, ia juga mungkin menandakan sesuatu yang tidak normal sedang berlaku pada faraj anda.

Jika anda mempunyai simptom seperti
kegatalan atau rasa terbakar
, sakit,
kesakitan ketika melakukan hubungan seks
,
keluar cecair yang tidak normal
atau pendarahan selain darah haid, maka berjumpalah doktor dengan kadar segera.

Jangan bergantung kepada bau kemaluan semata-mata kerana mungkin ada masalah lain yang sedang berlaku.


9 Makanan Ini Dianggap Sihat Tapi Boleh Buat GIGI Rosak, #3 Paling Mengejutkan!

Percaya atau tidak, ada minuman dan makanan yang tidak baik untuk gigi serta gusi, di mana ia boleh mengakibatkan kerosakan dan hakisan gigi serta perkembangan penyakit mulut.

Ingin tahu apakah makanan yang merosakkan gigi? Teruskan membaca artikel ini.

Untuk mendapatkan lebih banyak info tentang Kesihatan Mulut, sila dapatkannya
di sini
.

Minuman & makanan yang tidak baik untuk gigi

Selain daripada memberus gigi sekurang-kurangnya 2x sehari dan flos, membuat temu janji dengan
doktor gigi
, berikut antara minuman serta makanan yang boleh anda elakkan atau hadkan sekiranya mahu menjaga gigi agar kekal sihat:

1. Roti putih

Roti putih
 yang dibakar atau dibuat sandwic merupakan antara hidangan yang disukai ramai tetapi sebenarnya merupakan makanan yang merosakkan gigi.

Ketika mengunyah roti putih tersebut, ai
r li
ur akan memecahkan kanji menjadi gula. Ia kemudiannya bertukar menjadi bahan seperti pes bergetah – roti itu akan melekat pada
celahan gigi
. Kesannya? Wujudlah kaviti.

Jika ingin menikmati roti, apa kata anda memilih
roti gandum
 – ia kurang kandungan gula tambahan dan tidak mudah dipecahkan.

2. Ais antara makanan yang tidak baik untuk gigi

Ia hanyalah air yang dibekukan, jadi rasanya tiada masalah untuk mengunyah ais, betul tak? Malangnya ia tidak bertindak sebegitu.

Menurut
American Dental Association
, mengunyah bahan keras boleh merosakkan enamel dan membuatkan gigi cenderung untuk patah, retak atau sumbing.

Tidak salah menggunakan ais untuk
menyejukkan minuman
, cuma jangan mengunyahnya.

3. Penyegar nafas pudina

Jangan terkejut! Gula-gula
penyegar nafas
 ini sebenarnya boleh memburukkan dan merosakkan gigi anda. Ini kerana kebanyakan penyegar nafas ini diperbuat daripada gula.

Semasa menghisap gula-gula ini, biasanya kita akan membiarkan ia berada di tepi pipi – agar anda boleh menikmatinya dari masa ke masa, betul tak?

Namun perbuatan tersebut membolehkan bakteria dalam mulut ‘berpesta gula’, yang akhirnya memberi
kesan kepada gigi
.

Mungkin anda boleh bertukar kepada gula-gula getah berperisa pudina tanpa gula.

Makanan yang tidak baik untuk gigi #4. Buah sitrus

Buah oren, limau gedang dan lemon antara buah yang lazat untuk dinikmati sebagai buah mahupun jus – malahan
kaya dengan vitamin C
.

Namun malangnya, kandungan asid di dalam
buah sitrus
 ini boleh menghakis enamel, menjadikan gigi lebih cepat reput. Meletakkan perahan oren atau lemon ke dalam air juga akan menambah asid pada minuman.

Sebaiknya nikmatilah buah sitrus secara sederhana dan berkumurlah selepas itu.

Baca juga:

5. Buah-buahan kering merupakan makanan yang merosakkan gigi

Buah-buahan kering seperti kismis, aprikot,
buah tin
 sering dianggap sebagai snek yang sihat. Tetapi kebanyakan makanan jenis ini melekit. Ia boleh tersangkut pada celahan gigi dan meninggalkan banyak gula.

Jika anda ingin menikmatinya, pastikan
anda berkumur
apabila selesai makan. Manakala untuk versi yang lebih sihat dan kurang gula, pilihlah buah yang segar!

6. Sos pasta, salah satu makanan yang tidak baik untuk gigi

Tomato adalah sayuran yang sihat tetapi ia berasid.

Apabila anda makan spageti bersama sos tomato, ia boleh menyebabkan kerosakan berganda pada enamel:

Pertama, disebabkan oleh sos berasid yang memecahkan enamel gigi

Kedua, karbohidrat pasta yang membantu ‘memberi’ makan kepada bakteria punca
gigi berlubang

Jadi apa kata anda nikmati pasta dengan sos keju, sedap juga,kan?

7. Kopi dan teh

Dalam bentuk semula jadi, kopi dan teh boleh menjadi pilihan minuman yang sihat. Malangnya kebanyakan individu gemar mengambil kedua-dua minuman ini dengan tambahan gula.

Selain daripada meninggalkan kesan kotor pada gigi,
kafein dalam kopi
 dan teh juga boleh mengeringkan mulut.

Sekiranya ingin menikmati kopi atau teh, pastikan anda turut
minum air kosong
 dengan banyak dan kurangkan jumlah gula dalam minuman tersebut, okay?

8. Minuman sukan

Minuman ini kedengaran seperti menyihatkan. Tetapi kebanyakan
minuman sukan dan tenaga
 menggunakan gula sebagai bahan utama.

Jadi sebelum anda memilih minuman ini, pastikan anda semak labelnya. Pilihlah minuman dengan kandungan gula yang rendah atau lebih baik, minum air kosong mahupun
air kelapa
 – pastikan tidak ditambah gula!

9. Pisang, tersenarai sebagai makanan yang tidak baik untuk gigi

Pisang mengandungi kadar gula dan kanji yang tinggi. Gula semula jadi dalam buah ini memberikan pisang rasa manis yang lazat.

Tidak dinafikan pisang adalah pilihan yang sihat tetapi bagi gigi anda – ia bukan pilihan terbaik.

Kanji dalam pisang akan larut perlahan-lahan dan melekat pada celahan gigi, sekali gus menarik bakteria dan menjadi punca perkembangan plak.

Anda boleh menikmatinya, cuma selepas itu, jangan lupa untuk
menggosok gigi
 atau sekurang-kurangnya minum sedikit air untuk menghilangkan kanji dan gula
dalam mulut
.

Kesimpulan

Gula dan asid boleh menjadi musuh paling ketat untuk gigi anda.

Untuk menjaga gigi agar kekal sihat, hindari makanan yang tidak baik untuk gigi dan pilihlah makanan yang membekalkan vitamin dan mineral, meneutralkan asid, merangsang air liur dan membaiki enamel gigi.

Pemakanan yang baik boleh membantu membina gusi dan gigi yang kuat. Makanlah lebih banyak snek seperti kacang, keju,
buah-buahan dan sayuran
 tidak berasid.


Ibu Alami Kemurungan Selepas Bersalin, Bolehkah Terus Menyusukan Bayi?

Meroyan dan kemurungan selepas bersalin merupakan antara komplikasi yang boleh berlaku apabila ibu tertekan semasa pantang. Bolehkah ibu menyusukan bayi walaupun kemurungan?

Kemurungan

Isu kemurungan selepas bersalin atau dalam istilah lain, meroyan, adalah antara komplikasi obstetrik paling kerap dan serius boleh berlaku kepada wanita selepas melahirkan anak.

 Keadaan ini boleh menjejaskan sehingga 25% ibu dalam
 tahun pertama selepas bayi dilahirkan
.

Kemurungan boleh berlaku akibat tekanan semasa dalam tempoh berpantang.

Namun, malangnya kebanyakan wanita bergelar ibu yang menyusukan bayi takut untuk mendapatkan rawatan.

Alasan paling utama mereka adalah bimbang ubatan yang diambil semasa menyusukan bayi boleh mendatangkan kesan kepada anak mereka.

Ada juga yang tidak mahu dikaitkan dengan stigma meroyan.

Mahu menyusukan bayi walaupun kemurungan?

Kesihatan mental seorang ibu adalah penting bukan sahaja kepada dirinya sendiri bahkan kepada bayi yang dilahirkan.

Mengalami kemurungan boleh menjejaskan keperluan bayi yang bergantung sepenuhnya kepada ibu dan individu sekeliling.

Kesan negatif lain yang mungkin berlaku kepada bayi yang kurang mendapat perhatian adalah seperti:

Memberi kesan kepada tidur bayi

Tumbesaran fizikal terbantut disebabkan kekurangan nutrisi

Meningkatkan risiko kematian mengejut bayi

Merosakkan
 bonding
 antara ibu-anak

Bayi mungkin terlepas vaksinasi

Kemurungan atau
postpartum depression
 adalah 1 keadaan kesihatan yang memerlukan rawatan.

 Ini kerana
seorang ibu yang kemurungan selepas bersalin
 cenderung untuk mengabaikan keselamatan dan kesejahteraan anak-anaknya.

Sebenarnya, ibu masih boleh terus untuk menyusukan bayi walaupun kemurungan dan menjalani rawatan untuk mengubati keadaan kesihatan itu.

Ini hanya boleh dilakukan jika melalui proses penyusuan itu dapat memberikan ketenangan kepada si ibu.

Walau bagaimanapun, tinjauan terhadap 10 kajian mendapati simptom kemurungan selepas bersalin secara umumnya berkait dengan penyusutan tempoh penyusuan.

Jika seorang ibu berasa tertekan, mereka tidak perlu rasa bersalah untuk tidak meneruskan penyusuan susu badan.

Bahkan mereka berhak untuk memilih alternatif lain seperti memberikan susu formula.

Pemilihan ubat membolehkan ibu menyusukan bayi walaupun kemurungan

Kebiasaannya rawatan untuk mengubati kemurungan adalah sesi kaunseling. Ia membantu memberikan bimbingan dan sokongan kepada wanita dengan
postpartum depression.

Selain itu, pemberian ubat antikemurungan juga akan diberikan.

Jika seseorang ibu memilih untuk menyusukan bayi walaupun kemurungan, pastinya mereka akan diberikan ubat yang selamat untuk dimakan ibu menyusu badan.

Paling utama, ibu perlu mengambilnya mengikut sukatan yang diberikan agar segera sembuh.

Membantu diri atasi kemurungan selepas bersalin

Selain mendapatkan rawatan dengan sesi kaunseling atau ubatan antikemurungan, terdapat 5 cara untuk membantu diri ibu sendiri mengatasi kemurungan ini, seperti:

 Banyakkan berehat

Mendapatkan rehat yang mencukupi adalah perkara paling penting buat ibu selepas bersalin.

Sebaiknya ibu memerlukan tidur yang secukupnya, jika tidak boleh, berehatlah.

Sekiranya terdapat individu dewasa lain yang boleh membantu menjaga bayi untuk tempoh beberapa jam, gunakan peluang itu dengan sebaiknya.

 Jika bayi anda sudah tidur, ibu cubalah untuk tidur sebentar.

 Pemakanan seimbang

Selepas melalui proses bersalin, badan anda amat memerlukan tenaga dan nutrisi yang mencukupi.

Hindari daripada membiarkan perut anda kosong untuk tempoh yang panjang.

 Ia membantu mengelakkan tahap gula dalam darah menurun.

Pengambilan makanan seimbang dapat meningkatkan tenaga dan sistem imunisasi badan. Keadaan ini sekali gus boleh mencegah diri daripada mengalami keletihan dan kehilangan tenaga.

 Bergaul

Ada masanya apabila terlalu sibuk dengan hal si kecil, anda mungkin berasa terasing.

Tetapi berdepan dengan keadaan kemurungan selepas melahirkan anak boleh menyebabkan anda betul-betul berasa keseorangan.

Sebaiknya, jika ada
individu dewasa lain di rumah bersama anda, luangkan masa untuk berbual
atau sekadar berborak kosong.

 Ia sekurang-kurangnya dapat menghilangkan kebosanan dan kesunyian yang anda hadapi.

 Penjagaan diri yang terbaik

Jika anda berasakan perlu melakukan segalanya sendiri selepas bersalin, anda tersilap. Selepas melalui proses melahirkan anak, badan anda memerlukan penjagaan yang sewajarnya.

Ini bermakna, anda perlu
mendapatkan bantuan individu lain untuk sekurang-kurangnya menjaga aspek pemakanan dan penjagaan harian
 anda. Tiada salahnya untuk meminta bantuan.

 Aktiviti fizikal

Bila
menyebut tentang senaman, mesti terbayangkan aktiviti berintensiti sederhana atau berat seperti berjoging
 dan sebagainya. Anda silap!

Berjalan-jalan di sekitar halaman rumah sudah memadai. Tindakan itu sekurang-kurangnya dapat menjadikan ibu berasa lebih cergas dan cerdas.

Lebih-lebih lagi jika dapat menghirup udara segar.

Jangan ambil mudah

Mengalami kemurungan selepas bersalin adalah 1 perkara yang wajar dielakkan oleh setiap ibu.

Anda digalakkan untuk sentiasa berfikiran positif dan menghindari daripada memikirkan perkara yang sewajarnya.

Jika perlu, lakukan pemeriksaan dan rundingan doktor dengan segera jika menyedari sebarang
simptom berkaitan kemurungan yang mungkin anda alami
.

Hello Health Group
 tidak menyediakan nasihat perubatan, diagnosis, atau rawatan.

Anda mungkin berminat untuk membaca artikel:

Kemurungan Kerana Tidak Subur? 5 Tip Atasinya

Aduh, Alami Kemurungan Ketika Mengandung. Bahaya Tak?

Kemurungan semasa Hamil: Tanda-tanda, Simptom & Rawatan

Pemikiran Positif Membantu Mengendalikan Kemurungan


Nak Buat Ujian Saringan Air Liur COVID-19 Di Rumah? Ikut 5 Teknik PENTING Ini!

Selain ujian saringan RT-PCR untuk mengesan jangkitan COVID-19, terdapat satu lagi kaedah pengesanan COVID-19 terbaharu iaitu kit ujian air liur secara kendiri.

Apakah kelebihan ujian saringan air liur ini dan bagaimanakah untuk melakukannya? Teruskan membaca apa yang kami sediakan di bawah ini.

Untuk
 mendapatkan lebih banyak info tentang coronavirus di Malaysia, sila dapatkannya
di sini
.

Kit ujian air liur, lebih pantas dan lebih murah!

Kit Ujian Kendiri COVID-19
atau lebih mudah dikenali dengan nama kit ujian air liur ini merupakan satu kaedah pengesanan jangkitan COVID-19 yang dijalankan secara kendiri.

Dalam erti kata yang lebih mudah, anda tidak perlu hadir ke klinik dan melakukan ujian saringan yang mungkin mengambil sedikit masa.

Namun, ujian saringan air liur ini tidak sesekali menggantikan fungsi diagnostik
real time reverse-transcription polymerase chain reaction
 atau RT-PCR.

Ujian saringan air liur ini bertujuan untuk mendapatkan status jangkitan dengan lebih pantas, mudah dan murah sebelum melakukan
 ujian RT-PCR sekiranya disahkan positif COVID-19.

Siapakah yang disarankan untuk ambil kit ujian air liur ini?

Kit Ujian Kendiri COVID-19
ini boleh digunakan oleh mana-mana individu yang ingin mendapatkan status jangkitan COVID-19 yang terkini.

Selain itu, ia juga disarankan bagi mereka yang mempunyai kontak rapat dengan individu yang telah disahkan positif jangkitan COVID-19.

Kit ini juga amat sesuai digunakan bagi tujuan saringan-saringan lain seperti
saringan bagi tujuan rentas negeri, saringan di Pintu Masuk Antarabangsa, saringan prapekerjaan dan lain-lain lagi.

Bagi mereka yang bergejala atau berisiko tinggi, pihak Kementerian Kesihatan Malaysia (KKM) amat menggalakkan anda untuk segera menjalani ujian saringan air liur ini dan seterusnya melaporkan hasil ujian menerusi aplikasi MySejahtera.

Ini kerana, pengesanan awal jangkitan melalui penggunaan
ujian kendiri
 boleh membantu diri kita untuk memantau status kesihatan semasa selain mengurangkan kes-kes kematian akibat jangkitan COVID-19 yang tidak disedari.

Baca juga:

Ibu Ayah, Ini Sebab Mengapa Anak Remaja Anda Perlu Ambil Vaksin HPV

Vaksin COVID-19 Sebabkan Kematian? Ada Perkara Tersembunyi Yang Anda Tak Tahu

Ini jenis kit ujian air liur yang telah diluluskan oleh MDA

Untuk memastikan anda mendapat Kit Ujian Kendiri COVID-19 yang berkualiti dan sah, anda mestilah menggunakan kit ujian yang telah mendapat rekomendasi daripada Pihak Berkuasa Peranti Perubatan (MDA).

Ini kerana, kit ujian yang telah mendapat kelulusan MDA ini telah memenuhi syarat-syarat yang ditetapkan oleh pihak MDA.

Antaranya ialah:

Pengeluar kit ujian telah melaporkan bukti prestasi klinikal dan analisis

Hasil ujian penilaian daripada fasiliti ujian adalah mengikut kriteria penilaian jawatankuasa yang ditetapkan oleh panel pakar klinikal

Mempunyai dokumen-dokumen sokongan untuk kelulusan bersyarat daripada MDA

Berikut ialah jenama-jenama kit ujian air liur yang telah mendapat kelulusan daripada pihak MDA (
*kemas kini sehingga 16 September 2021
).

Salixium-COVID-19 Rapid Antigen Rapid Test (Saliva/ Nasal Swab Samples)

Gmate® COVID-19 Ag Saliva for Home Use

BERIGHT-COVID-19 Antigen Rapid Test Device (Oral Fluid)

ALLTest COVID-19 Antigen Rapid Test (Oral Fluid)

JusChek COVID-19 Antigen Rapid Test (Oral Fluid)

Longsee 2019-nCoV Ag & Influenza A/B Rapid Co-Detection Kit (Immunochromatography) Home based Use

Sichuan Xincheng SARS-CoV-2 Antigen Assay

Flowflex™ SARS-CoV-2 Antigen Rapid Test (Self-testing)

STANDARD™ Q COVID-19 Ag Saliva Home Test

ProDetect™ COVID-19 Antigen Rapid Self-Test (Saliva)

NEWGENE Bioengineering COVID-19 Antigen Detection Kit

Lituo COVID-19 Antigen Detection Kit (Colloidal Gold) Self Test Kit

GRUENBANKA SARS-CoV-2 Antigen Detection Kit (Colloidal Gold Method)

Humasis COVID-19 Ag Home Test (Self-Test)

LYHER® Novel Coronavirus (COVID-19) Antigen Test Kit (Colloidal Gold)

ALLTEST COVID-19 Antigen Rapid Test (Oral Fluid)

Beright™ SARS-CoV-2 Antigen Rapid Test (Nasal Swab) For Self-testing

Roche SARS-CoV-2 Antigen Self-Test Nasal

Di manakah saya boleh mendapatkan kit ujian kendiri ini?

Kit ujian saringan air liur ini kini boleh didapati di farmasi-farmasi berdekatan atau fasiliti kesihatan swasta.

Anda tidak perlu berasa risau dengan harganya kerana Kerajaan Malaysia telah menetapkan harga siling bagi kit ujian saringan kendiri ini.

Bagi harga borong, harganya ialah RM16.00 seunit. Manakala bagi jualan runcit, harganya ialah RM19.90 seunit.

Jangan lakukan 5 perkara ini sebelum ujian saringan air liur

Memandangkan kit ujian air liur ini amat sensitif, maka cara atau teknik yang kurang tepat boleh mempengaruhi hasil ujian sehingga menyebabkan keputusan ujian yang tidak tepat.

Oleh itu, untuk memastikan anda mendapat keputusan yang tepat, pastikan anda lakukan lima teknik ini satu jam sebelum menjalani ujian:

Jangan memberus gigi atau berkumur dengan menggunakan pencuci mulut
.

Jangan makan atau minum.

Tidak merokok atau menghisap vape.

Jangan mengunyah
gula-gula getah
.

Berkumur untuk mengeluarkan sisa makanan dan minuman yang diambil sebelum ini.

Kesimpulan

Perlu diingatkan bahawa, ujian saringan ini hanyalah bertujuan sebagai pengesanan awal sahaja dan ia perlu disahkan dengan lebih tepat melalui
ujian RT-PCR
.

Ia bukanlah ujian diagnostik utama bagi pengesahan
jangkitan COVID-19
.

Sekiranya ujian saringan menunjukkan hasil positif, anda perlu melakukan ujian RT-PCR bagi mengesahkan hasil ujian anda.

Jangan lupa untuk laporkan sebarang hasil ujian COVID-19 melalui aplikasi MySejahtera untuk tindakan lanjut pihak KKM.

#HelloHealthGroup, #HelloDoktor, #HelloHealthCoronaVirus


Antibodi anti-kitaran Peptida Citrullin

Definisi

Apa itu Antibodi anti-kitaran Peptida Citrullin?

Cyclic Citrullinated Peptide (CPP) digunakan untuk mendiagnosis arthritis.
Citrullinated peptide antigens
 terbentuk semasa proses penukaran perubahan asid Amino Ornithine ke Arginine. Antibodi CPP muncul lebih awal dalam kes rheumatoid arthritis (RA) dan muncul dalam darah kebanyakan pesakit. Apabila antibodi citrulline muncul dalam darah pesakit, itu bermakna pesakit sedang mengalami RA. Oleh itu, antibodi CPP berguna dalam diagnosis untuk pesakit yang mengalami arthritis yang tidak diketahui puncanya, terutamanya ujian darah tradisional mengesan faktor rheumatoid (RF) negatif atau di bawah 50 unit / mL.

Mengapa ujian Anti-Cyclic Citrullinated Peptide Antibody dilakukan?

Ujian ini akan ditetapkan dengan ujian faktor rheumatoid (RF) bagi pesakit yang mempunyai simptom dan tanda-tanda arthritis yang tidak didiagnosis atau telah didiagnosis dengan
rheumatoid rheumatism
. Ujian ini juga boleh digunakan untuk memantau jika anda mempunyai kesan negatif dari faktor rheumatoid (RF), yang mana doktor boleh mengesyaki bahawa anda mungkin mengalami arthritis rheumatoid (RA).

Perkara yang perlu diketahui

Apa yang perlu diketahui sebelum menerima ujian Anti-Cyclic Citrullinated Peptide Antibody?

Ramai pesakit mempunyai arthritis rheumatoid (RA) awal tetapi tiada peningkatan faktor rheumatoid (RF), yang membuat diagnosis pada peringkat awal sangat sukar. Anda boleh mendiagnosis arthritis rheumatoid walaupun dengan RF negatif, jika jumlah antibodi CPP meningkat. Ujian anti-CCP adalah penting kerana diagnosis awal dan rawatan rheumatoid arthritis (RA) pada peringkat awal membantu mencegah kerosakan sendi.

Adalah penting anda memahami amaran dan langkah berjaga-jaga sebelum menjalani ujian ini. Sekiranya anda mempunyai sebarang soalan, sila berunding dengan doktor anda untuk maklumat dan arahan lanjut.

Ketahui apa yang berlaku

Bagaimana untuk bersedia menerima ujian Anti-Cyclic Citrullinated Peptide Antibody?

Doktor anda akan menerangkan prosedur-prosedur ujian untuk anda. Sebenarnya ujian ini adalah ujian darah.

Anda harus memakai baju lengan pendek agar jururawat dapat mengambil darah dengan mudah dari lengan anda.

Apa yang berlaku semasa ujian Anti-Cyclic Citrullinated Peptide Antibody?

Doktor akan:

Membalut di sekeliling lengan untuk menghentikan pendarahan.

Membersihkan tempat suntikan dengan alkohol.

Menyuntik jarum ke dalam urat. Mereka boleh menyuntik lebih daripada 1 kali jika perlu.

Melampirkan hos untuk membendung pendarahan.

Menanggalkan jalur pita di sekitar lengan selepas mendapat cukup darah.

Meletakkan ais atau kapas di tempat suntikan.

Meletakkan pelekat perubatan di tempat suntikan.

Apa yang berlaku selepas ujian Anti-Cyclic Citrullinated Peptide Antibody?

Doktor atau jururawat akan mengambil darah untuk diuji. Tahap kesakitan anda bergantung kepada kemahiran jururawat, keadaan urat anda dan kepekaan anda terhadap kesakitan.

Selepas pengambilan darah, anda perlu mengenakan pembalut dan menekan ringan pada lubang suntikan untuk menghentikan pendarahan. Anda boleh kembali ke aktiviti normal selepas ujian.

Jika anda mempunyai sebarang soalan mengenai ujian Anti-Cyclic Citrullinated Peptide Antibody, sila berunding dengan doktor anda untuk memahami arahan dengan lebih baik.

Memahami keputusan

Apa maksud keputusan saya?

Keputusan Normal: Kuantitatif <20 unit / mL.

Keputusan tidak normal:

Peningkatan kepekatan:

Arthritis reumatoid.

Bergantung kepada makmal dan hospital, julat normal untuk ujian Anti-Cyclic Citrullinated Peptide Antibody mungkin berbeza-beza. Sila berbincang dengan doktor anda mengenai apa-apa soalan yang anda ada mengenai keputusan ujian anda.


Ujian Kehamilan Positif Tapi Tidak Hamil? Ini 7 Puncanya!

Kenapa bila tengok gambar pregnant test positif tetapi tidak mengandung pun, ya? Jom fahami punca mengapa keadaan itu terjadi dalam perkongsian artikel ini. Semoga bermanfaat!

Untuk mendapatkan lebih banyak info tentang Kehamilan, sila dapatkannya
di sini.

Gambar pregnant test positif tapi tidak hamil, kenapa ya?

Apabila melakukan ujian kehamilan (UPT) dan mendapat keputusan positif palsu, ia boleh menjadi pengalaman yang menjengkelkan – khususnya buat mereka yang
mengalami kesukaran untuk hamil
 atau sedang merancang kehamilan.

Harapan yang menggunung apabila melihat tanda positif boleh hancur berderai jika mengetahui ia adalah keputusan positif palsu. Pastinya ia boleh menyebabkan wujudnya kekecewaan yang mendalam.

Berita baiknya, pakar menjelaskan situasi untuk mengalami UPT positif palsu adalah jarang untuk terjadi.

Punca gambar pregnant test positif tetapi tidak hamil

Berikut antara perkara yang boleh menyebabkan anda mendapat UPT positif palsu:

1. Membiarkan kit ujian terlalu lama

Sekiranya anda mengambil
ujian kehamilan standard
 dengan penunjuk garis, adalah penting untuk menyemak keputusan mengikut arahan khusus ujian.

Jika dibiarkan terlalu lama sebelum membaca keputusan, air kencing pada kit ujian boleh menyejat dan menjadikannya kelihatan seperti anda mempunyai 2 garis dan bukannya hanya 1 – menjadikan keputusan positif sedangkan hakikatnya negatif.

2. Tamat tempoh punca gambar pregnant test positif tapi tidak hamil

Sebab kedua paling biasa anda akan mendapat keputusan positif palsu adalah kerana kit ujian kehamilan telah tamat tempoh.

Apabila kit ujian melepasi tarikh tamat tempohnya, bahan kimia yang
mengesan hCG –
human chorionic gonadotropin
 – tidak dapat berfungsi dengan berkesan dan menyebabkan keputusan yang salah.

Contoh pregnant test positif #3. Sedang mengambil ubat kesuburan

Sekiranya UPT diambil terlalu awal selepas pengambilan ubat kesuburan yang mengandungi hCG – seperti sesetengah suntikan dalam
prosedur persenyawaan in vitro (IVF)
 – anda boleh mendapat keputusan positif palsu.

4. Masih ada hormon hCG selepas bersalin atau keguguran

Keguguran kehamilan biasanya berlaku dalam 13 minggu pertama kandungan. Bahkan kebanyakannya berlaku sebelum seorang
wanita mengetahui dirinya hamil
.

Biasanya selepas
melahirkan anak
 atau keguguran, hCG boleh kekal dalam tubuh – dianggarkan untuk tempoh masa 4-6 minggu untuk tahap hCG kembali normal.

Punca gambar pregnant test positif #5. Mengalami kehamilan ektopik

Kehamilan ektopik
 atau luar rahim berlaku apabila telur yang disenyawakan berkembang di luar rahim – biasanya dalam tiub fallopio – ia juga boleh terjadi dalam ovari atau serviks.

Kehamilan jenis ini biasanya tidak akan berkembang kerana embrio tidak berada di dalam rahim – tempat ia boleh membesar. Tetapi hormon hCG masih terhasil yang menyebabkan anda mendapat keputusan positif.

Kehamilan ektopik boleh mengancam nyawa. Berjumpa doktor dengan segera jika anda mengalami mana-mana gejala berikut:

Sakit yang teruk di perut atau pelvis semasa hamil

Pendarahan faraj

Pening yang teruk,
sakit kepala
 atau pengsan

Sakit bahu

Dorongan untuk buang air besar

Sebarang gejala lain yang membuat anda berasa bimbang

6. Kehamilan kimia, penyebab gambar pregnant test positif tapi tidak hamil

Kehamilan jenis ini adalah
keguguran yang berlaku
 sebelum minggu ke-5 kehamilan apabila embrio dapat ditanam di dalam rahim tetapi tidak bertahan lama. Anda mungkin tidak menyedari bahawa diri sedang mengandung.

Dalam kehamilan kimia, embrio masih menghasilkan hCG sekali gus menyebabkan UPT positif palsu.

Kehamilan jenis ini bukan berpunca daripada tindakan atau ketidakupayaan oleh wanita tetapi boleh berlaku kerana:

Fibroid

Parut tisu

Jumlah hormon tertentu yang rendah seperti progesteron

Kelainan pada bentuk rahim

7. Keadaan perubatan, antara contoh pregnant test positif tetapi tidak mengandung

Kadangkala keadaan perubatan boleh mencetuskan positif palsu dalam ujian air kencing, seperti:

Sista ovari

Penyakit buah pinggang

Jangkitan saluran kencing

Masalah pituitari

Dalam beberapa kes,
kanser ovari
 dan penyakit serius lain

Jika anda mendapat keputusan ujian positif palsu dan telah menolak sebab-sebab lain, berunding dengan profesional perubatan untuk menguji keadaan kesihatan di atas.

Doktor mungkin mengesyorkan ujian darah untuk mendapatkan keputusan ujian yang lebih tepat.

Baca juga:

Cara mendapatkan keputusan ujian kehamilan tepat

Untuk elakkan gambar pregnant test positif tetapi tidak hamil, ada beberapa cara boleh anda lakukan bagi mendapatkan keputusan yang lebih tepat.

Masa yang betul

Jangan ambil ujian terlalu awal.
 Disarankan untuk UPT dilakukan selepas tidak
mengalami pendarahan haid
 pada bulan tersebut atau kemungkinan besar anda akan mendapat negatif palsu – mahupun ujian itu akan mengesan kehamilan kimia yang tidak dapat berkembang.

Mengikut arahan label, contoh pregnant test positif

Pastikan kit ujian anda belum tamat tempoh. Baca arahan dengan teliti dan ikuti langkah-langkah dengan tepat untuk mengelakkan keputusan palsu yang akan mengecewakan anda.

Ulangi ujian kehamilan

Mendapat hasil
ujian kehamilan di rumah
yang positif, mungkin menyebabkan anda tidak sabar untuk melakukan ujian darah untuk mengesahkan keputusannya. Ujian darah lebih tepat, jadi itu sudah tentu satu pilihan.

Tetapi anda juga boleh mengulangi UPT selepas 3-5 hari untuk mengesahkan kehamilan dan jika hasilnya masih positif, tahniah daripada kami di Hello Doktor!

Sekiranya terdapat sebarang ketidakpastian, berundinglah dengan doktor untuk mendapatkan penyelesaian yang terbaik.


Pssttt... Ini Rahsia Pilih Warna Baju Ikut Hari, Ramai Tak Tahu Tip Ini!

Tak tahu nak pakai baju apa esok? Ada banyak baju dalam almari, tapi… bab nak pilih warna baju ikut hari ni boleh buat kita pening kepala, betul tak? Sebenarnya, ada ‘sains’ tersendiri di sebalik warna baju. Malah pilihan warna mengikut hari juga mungkin dapat mengubah mood dan membuatkan anda kurang tertekan!

Menurut kajian, pemilihan warna yang betul dapat memberi
impak positif kepada mood
 anda. Malah, cara orang lain melayan kita juga mungkin berbeza bergantung pada gaya serta pemakaian kita pada hari tersebut.

Anda berminat untuk tahu lebih lanjut? Mari ikuti penerangan kami mengenai warna baju dalam artikel di bawah. Tapi, semua ini hanyalah untuk inspirasi ya, jangan percaya lebih-lebih pula!

Untuk mendapatkan lebih banyak informasi tentang Kesihatan Mental, sila dapatkannya
di sini.

Inspirasi warna baju ikut hari

Tanpa kita sedar, warna memainkan peranan yang sangat penting dalam hidup kita. Ia juga mempunyai kesan yang tersendiri terhadap minda dan fizikal kita serta orang yang berada di sekeliling.

Benar, warna mempunyai maksud yang sangat subjektif. Ada yang sukakan warna merah, ada juga yang membencinya. Namun, ada beberapa warna yang mempunyai maksud yang universal.

Menurut kajian, beberapa jenis warna boleh
mempengaruhi prestasi kita
. Tidak ada sesiapa yang suka jika kertas ujian bertanda merah kerana ia melambangkan sesuatu yang negatif.

Malah, menurut sebuah kajian yang dimuatkan di dalam
American Psychological Association,
individu yang terlalu banyak terdedah pada warna merah mungkin tidak dapat memberikan tumpuan sepenuhnya ketika belajar atau di tempat kerja!

Fuh
, besar betul kan impak warna dalam hidup kita!

Walau bagaimanapun, tidak kiralah apa jua baju yang anda pakai, apa yang
penting ialah keyakinan diri
!

Walaupun anda tukar warna baju ikut hari sebanyak mana pun, keyakinan dirilah yang paling penting. Kalau selesa, apa salahnya kan? Ingat tu!

Hari Isnin: Mulakan hari dengan baju berwarna putih

Putih merupakan warna yang sangat klasik. Ia melambangkan kesempurnaan dan kekemasan.

Baju putih juga mudah dipadankan dengan apa-apa warna, jadi ia akan membuatkan anda nampak ‘ada kelas’.

Malah, mereka yang gemar memakai warna putih juga
nampak lebih jujur dan fokus
; kedua-dua ini merupakan kualiti yang sangat diingini di tempat kerja.

Lagipun, hari Isnin kan hari pertama kita ke tempat kerja, jadi apa salahnya jika kita tampil lebih kemas!

Baca juga:

Ada 5 Sebab Kenapa Perlu Jemur Baju Di Luar Rumah, Bukan Untuk Cepat Kering Saja!

Baru Pakai 2 Kali Sudah Buruk? Ini 5 Cara Pastikan Kain Baju Batik Kekal Cantik, Tak Mudah Lusuh

Warna baju ikut hari: Pakai biru pada hari Selasa!

Ingin gayakan sesuatu yang nampak tenang dan relaks? Cubalah pakai warna biru!

Biru merupakan antara warna yang paling stabil. Ia juga merupakan warna laut dan langit. Jadi, warna ini boleh
membawa ketenangan
 pada orang yang melihat.

Kalau anda selalu
stres di tempat kerja
, apa kata gayakan warna biru. Pasti rasa tenang. Nak marah orang pun tak jadi!

Hari Rabu: Lebih maskulin dengan warna coklat

Ingin
tampil lebih maskulin
 dan tunjuk ‘siapa bos’ di tempat kerja? Gayakanlah baju berwarna coklat!

Jika anda merupakan satu-satunya kaum Hawa di tempat kerja, anda boleh nampak lebih kuat dan berani jika sering memakai pakaian berwarna coklat. Tak percaya? Cubalah!

Warna baju ikut hari Khamis: Tampak damai dengan warna hijau

Tampil harmoni dan segar dengan baju berwarna hijau! Warna ini juga sejuk mata memandang, jadi tidak adalah orang sekeliling rasa stres atau sakit mata.

Malah, warna apa lagi yang sinonim dengan duit kalau bukan warna hijau! Pemakainya akan nampak sofistikated, boleh diharap dan mempunyai keyakinan yang tinggi!

Hijau melambangkan alam semula jadi. Hijau melambangkan positif. Hijau melambangkan pertumbuhan. Hijau juga menandakan hidup!

Akhiri minggu dengan busana berwarna hitam

Hitam merupakan warna selamat yang suka dipakai oleh semua orang tanpa mengira jantina dan usia.

Hitam
melambangkan kekuatan
 dan keyakinan. Ia juga menandakan anda boleh menjadi ketua yang baik.

Lagipun, pada hari terakhir bekerja, pasti lebih ramai yang
rasa malas untuk menggosok baju
. Sudah tentulah baju berwarna hitam akan menjadi penyelamat! Tak perlu lagi fikir untuk tukar warna mengikut hari.

Selepas ini, tidak perlu lagi anda pening-pening untuk fikir warna baju ikut hari Isnin ataupun Jumaat. Moga inspirasi ini dapat membantu anda tampil lebih bergaya dan sofistikated di tempat kerja.


4 Sebab Si Manja Perlukan Tummy Time, Salah Satunya Bagus Untuk Perkembangan Anak!

Aktiviti tummy time, Anda tahu tak apakah maksudnya itu dan kebaikannya pada si manja?

Tertarik melihat celoteh si manja? Mungkin anda tidak memahami apa yang dibebelkan oleh mereka. Sebagai orang dewasa, siapa yang faham maksud ‘ah goo’, kan?

Namun, di sebalik bebelan itu, mata mereka yang melilau ke sana sini jelas menunjukkan bahawa mereka teruja dengan suasana di persekitaran rumah.

Mungkin mereka bermonolog akan perkara yang akan mereka lakukan selepas pandai bergerak sendiri. Jadi, sebagai ibu bapa, apa yang anda boleh buat untuk membantu
si manja anda untuk belajar bergerak dengan lebih cepat
?

Jawapannya terselindung di sebalik aktiviti
tummy time
. Baca artikel ini untuk mengetahuinya dengan lebih lanjut.

Tummy time
umpama senaman untuk si manja anda

Perkembangan si manja anda bukan sahaja boleh dipengaruhi oleh masa, malah jenis-jenis aktiviti yang anda berikan kepada mereka.

Aktiviti t
ummy time
boleh dianggap sebagai senaman awal untuk bayi anda. Ia merupakan satu aktiviti di mana bayi akan diletakkan dalam posisi meniarap ketika mereka dalam keadaan terjaga.

Aktiviti ini perlu diawasi oleh ibu bapa memandangkan posisi tersebut boleh menyebabkan ketidakselesaan kepada si manja. Reaksi bayi berbeza-beza mengikut
usia dan keupayaan mereka untuk mengawal pergerakan kepala
.

Mungkin ada di antara si manja yang menangis teresak-esak dan ada juga yang membebel sendirian ketika diletakkan dalam posisi tersebut.

Walau apa pun, aktiviti ini mempunyai kebaikannya yang tersendiri seperti:

Memperkuatkan otot pada bahagian leher dan bahu si manja

Merangsang perkembangan kemahiran pergerakan kasar (
gross motor
)

Mengelakkan terjadinya sindrom kepala rata (
flat head syndrome
)

Meningkatkan kekuatan bayi untuk berguling, duduk, merangkak dan berjalan kelak

Akademi Paediatrik Amerika (AAP) telah menyarankan aktiviti
tummy time
dibuat sejurus ibu dibenarkan keluar dari hospital. Awal, kan?

Aktiviti ini boleh dilakukan selama 15 minit sehari dan wajib dipantau oleh ibu bapa. Jika ibu nak ke tandas atau ke dapur, pastikan anda mengubah posisi anak kepada keadaan terlentang terlebih dahulu.

Cara melakukan aktiviti
tummy time

Tiada cara khusus yang boleh digunakan sebagai panduan untuk melakukan aktiviti
tummy time
si manja. Anda perlu ingat bahawa tempoh masa dan teknik anda melakukannya bergantung kepada keadaan bayi anda.

Jika
mereka menangis setiap kali anda meletakkan mereka dalam posisi meniarap
, bahagikan aktiviti
tummy time
kepada beberapa sesi.

Masa yang disarankan untuk anda melakukan aktiviti ini adalah setelah si manja bangun daripada tidur

Tukar lampin mereka dan pastikan keperluan mereka dipenuhi terlebih dahulu

Pastikan kawasan yang anda ingin gunakan untuk melakukan aktiviti ini selamat. Bentangkan kain pelapik atau tilam dan letakkan bayi anda di atasnya

Gunakan permainan bagi menggalakkan si manja anda untuk cuba bergerak

Jika mereka menangis, lakukan aktiviti
tummy time
ini dalam tempoh masa pendek. Apabila mereka sudah biasa, tingkatkan jumlah masa dan sesi aktiviti tersebut

Jika posisi meniarap bagus, bolehkah ibu meletakkan bayi dalam posisi tersebut ketika tidur? TIDAK BOLEH. Ini berikutan tidur meniarap merupakan faktor risiko penting berlakunya
sindrom bayi mati mengejut (SIDS)
. Pastikan bayi anda tidur dalam keadaan terlentang.

Tempoh masa bagi aktiviti
tummy time
ini berbeza mengikut usia dan faktor yang lain.

Sebelum mencecah 1 bulan: 1 hingga 5 minit untuk satu sesi, 2 hingga 3 kali sehari

1 bulan: 10 minit untuk satu sesi, 2 hingga 3 kali sehari

2 bulan: 20 minit sehari. Bahagikan kepada beberapa sesi sehingga mencapai saranan tempoh masa

3 bulan: 30 minit sehari. Bahagikan kepada beberapa sesi sehingga mencapai saranan tempoh masa

4 bulan: 40 minit sehari. Bahagikan kepada beberapa sesi sehingga mencapai saranan tempoh masa

5 hingga 6 bulan: Selagi bayi tidak meragam, boleh lakukannya selama 1 jam

Apabila bayi anda mencapai usia 6 bulan, kebiasaannya mereka boleh berguling sendiri kepada posisi meniarap. Walau bagaimanapun, aktiviti
tummy time
ini masih perlu dipantau oleh ibu bapa.

Bantu anak anda ketika aktiviti
tummy time

Walaupun nampak mudah, ia bukanlah satu aktiviti yang boleh dipandang ringan. Dalam keadaan tertentu, anda perlu mendapatkan nasihat doktor terlebih dahulu sebelum memulakan aktiviti
tummy time
.

Bayi kelahiran pramatang

Bayi yang memerlukan penjagaan khas

Bayi yang telah disahkan mempunyai penyakit refluks

Bagi ibu yang ingin melakukan aktiviti ini terhadap bayi yang belum mencapai usia 1 bulan, boleh letakkan mereka dalam posisi meniarap di atas riba atau dada anda.

Aktiviti ini bukan sahaja boleh membantu meningkatkan perkembangan si manja malah
ia juga boleh mengeratkan hubungan di antara ibu bapa dan bayi
. Antara perkara yang boleh anda lakukan sewaktu aktiviti ini adalah:

Baring di sebelah mereka. Bacakan sesuatu untuk mereka, senyum dan buat muka bagi berinteraksi dengan si manja anda

Bercakap atau nyanyikan lagu untuk mereka

Ikut ekspresi muka bayi anda

Berikan permainan yang mempunyai pelbagai
bentuk dan warna bagi merangsang otak mereka

Tunjukkan cermin plastik kepada mereka. Biar mereka lihat sendiri rupa mereka yang comel itu

Konklusi

Aktiviti
tummy time
bukan sahaja dapat membantu menguatkan otot bayi bagi perkembangan pergerakan kasar mereka, ia juga boleh mengeratkan hubungan di antara ibu bapa dan bayi.

Walaupun penulis telah memberikan panduan tempoh masa mengikut usia bayi, anda perlu ingat bahawa setiap bayi adalah unik. Mereka mempunyai reaksi yang tersendiri terhadap aktiviti
tummy time
.

Jika bayi anda meraung apabila diletakkan dalam posisi meniarap, jangan paksa. Angkat mereka dan tunggu sebentar. Ulang semula apabila mereka berada dalam keadaan baik.

Aktiviti ini dapat memberikan pelbagai kebaikan kesihatan kepada bayi anda. Jika anda tidak pernah mencubanya, lakukannya sekarang!


Ibu Lasak: Apa Yang Perlu Buat Dan Yang Perlu Dielakkan Jika Ingin Bersenam Ketika Hamil

“Bolehkah saya bersenam ketika mengandung?” adalah pertanyaan yang sering bermain dalam fikiran wanita yang hamil. Hanya kerana anda sedang berbadan dua tidak bermakna anda perlu meninggalkan rutin jasmani anda. Bersenam ketika mengandung adalah baik untuk anda namun beberapa pengubahsuaian rutin perlu dilakukan.

Yang perlu buat

Dapatkan nasihat pakar kesihatan terlebih dahulu tentang senaman yang ideal atau yang selamat dengan anda sebelum memulakan, mengubah atau menyambung rutin senaman anda.

Pendekkan tempoh bersenam anda. Sekiranya dahulunya anda bersenam dalam tempoh satu jam sehari, cuba pendekkan kepada 30 minit sehari melakukan senaman ringan.

Minum air yang cukup sebelum dan selepas senaman.

Pilih pakaian yang sesuai seperti pakaian yang longgar, mempunyai penyerapan peluh yang baik dan juga bra yang memberi sokongan yang baik.

Lakukan regangan sebelum dan selepas senaman. Cara terbaik untuk melakukan aktiviti regangan adalah dengan melakukan aktiviti pada keamatan yang rendah kemudia beransur-ansur tingkatkan kematan senaman dalam masa 5 hingga 8 minit.

Pilih senaman yang sesuai. Melakukan yoga sebelum mengandung adalah kaedah yang baik untuk mengekalkan keanjalan dan kekuatan otot. Senaman rendah impak adalah pilihan yang bagus seperti berenang, berjalan dan berbasikal.

Gunakan beban atau alat pemberat yang lebih ringan.

Fokus pada bahagian belakang, bahu, dada dan otot bicep. Anda akan membawa kandungan selama 9 bulan dan banyak lagi episod mendukung yang perlu anda hadapi di masa akan datang. Jadinya, menguatkan otot-otot ini adalah senaman yang bijak bagi memastikan anda tidak menderita daripada sakit belakang.

Kerap kencing adalah sesuatu yang menyusahkan jadi kerap lakukan senaman Kegel untuk mengawal kekuatan otot lantai pelvis.

Makan dengan mencukupi. Bersenam akan membakar kalori jadi pastikan zat dan kalori dalam pemakanan anda mencukupi agar bayi anda kekal sihat.

Yang jangan buat

Elakkan kerap baring terlentang kerana berat rahim anda yang mengandungi janin itu boleh menekan salur darah vena utama yang membawa darah ke jantung, menyebabkan anda rasa ingin pitam, sesak nafas atau muntah.

Berdiri terlalu lama akan mengurangkan saluran darah kembali ke jantung, menyebabkan rahim dan bahagian atas badan tidak menerima darah yang mencukupi.

Elakkan aktiviti berimpak tinggi. Bermain tenis mungkin akan menjadi bahaya kerana imbangan anda akan terjejas akibat perubahan dinamik badan yang meningkat kemungkinan anda untuk jatuh. Berlari pada kadar yang rendah dan sederhana boleh dilakukan dengan berhati-hati.

Jangan bersenam terlalu lasak atau banyak. Sekiranya anda rasa sakit badan, lemah dan penat dan bukannya lebih kuat atau bertenaga, mungkin anda telah menolak badan anda ke hadnya.

Jangan bersenam dalam kawasan yang panas atau lembap. Ini bermakna elakkan yoga bikram, pilates panas, sauna dan mandi air panas. Ketika mengandung, badan anda secara umumnya lebih panas berbanding biasa menyebabkan pendedahan tambahan kepada haba menjadi sesuatu yang membahayakan.

Dengan pengubahsuaian yang minima ini, anda mempunyai pilihan yang banyak untuk kekal aktif ketika mengandung. Mengekalkan kecergasan ketika hamil boleh memberi impak yang positif pada keseluruhan pengalaman mengandung.

Hello Health Group
 tidak memberi nasihat perubatan, diagnosis atau rawatan.


Rawatan ‘Waxing’ Bermasalah: Bagaimana Saya Merawat Kulit Saya?

Waxing
adalah salah satu cara untuk membuang bulu-bulu yang tidak dikehendaki selain melalui cara bercukur. Kesediaan untuk
waxing
 bermula daripada sebelum, semasa dan selepas aktiviti
waxing
 untuk menghalang sebarang kesan yang tidak diingini akibat daripada
waxing
 terhadap tubuh badan. Sebarang cara yang tidak betul dalam melakukan
waxing
 akan menyebabkan kemerah-merahan dan keradangan, jerawat, bulu yang tidak tumbuh, benjolan, lebam, kulit terbakar, perubahan warna kulit dan juga kesakitan. Elemen yang mempengaruhi kejadian yang tidak diingini semasa
waxing
termasuklah kekurangan persediaan, tiada percubaan terhadap produk terlebih dahulu, tidak menyedari sebarang risiko dan kurang berpengalaman. Oleh itu, apa yang patut kita lakukan apabila terdapat masalah yang muncul setelah rawatan
waxing
? Ikuti tip yang disarankan seperti dibawah berkenaan bagaimana untuk merawat kulit anda.

Mandi

Langkah pertama untuk memberi kelegaan terhadap kawasan yang terlibat adalah dengan melalui mandian. Penggunaan air mandian yang yang suam amatlah digalakkan. Sekiranya air mandian terlalu panas, ianya akan menyebabkan masalah lain akan timbul seperti kekeringan kulit dan keradangan. Gunakan produk pencuci yang membantu mengekalkan kelembapan kulit untuk menggantikan produk yang boleh menyebabkan penggelupasan kulit bagi tujuan membuang sisa lilin yang tertinggal.

Menggunakan ‘cold compress’

Penggunaan kiub ais atau ‘cold compress’ juga memberi manfaat kepada kulit yang mengalami keradangan untuk mengurangkan keradangan yang muncul setelah aktiviti waxing. Gunakannya beberapa kali dalam sehari, dan untuk penggunaan kiub ais, balutkan ais dengan menggunakan kain nipis terlebih dahulu sebelum mengunakannya dan jangan letakkan kiub ais terus keatas permukaan kulit kerana ia akan melekat dengan permukaan kulit.

Gunakan jel atau salap

Anda boleh meilih untuk menggunakan produk-produk moden atau produk-produk semulajadi untuk merawat sebarang keradangan yang wujud pada kulit. Untuk penggunaan produk semulajadi, produk seperti Centella Asiatica (pegaga), minyak biji anggur, jel aloe vera, minyak Vitamin E atau minyak pokok teh (
tea tree oil
) akan membantu anda melegakan kawasan yang mempunyai keradangan. Sekiranya anda menggunakan produk moden, pertimbangkan untuk menggunakan produk yang mengandungi
polymyxin B sulfate
 dan
bacitracin zinc
 dan elakkan penggunaan produk yang mengandungi
neomycin
 untuk mempercepatkan proses penyembuhan. Anda turut disarankan untuk menggunakan hydrocortisone cream, ubat kortikosteroid yang berkesan untuk merawat keradangan kulit dan boleh didapati di kaunter farmasi tanpa preskripsi.

Pakai pakaian yang longgar

Pakaian yang longgar membantu kulit untuk bernafas dan mengelakkan pergeseran diantara pakaian dan kulit. Ambil perhatian terhadap kulit yang mempunyai keradangan dengan meminimumkan sebarang sentuhan langsung dengan benda-benda lain kerana ia akan menambahkan lebih banyak keradangan. Kulit yang mempunyai keradangan kebiasaannya mempunyai sedikit luka, oleh itu tukar pakaian anda dengan kerap untuk mengelakkan sebarang jangkitan daripada kuman.

Elakkan sebarang aktiviti yang bersifat kasar

Jauhi diri anda daripada sebarang aktiviti yang mungkin akan memberi kesan terhadap kulit setelah aktiviti
waxing
. Aktiviti-aktiviti seperti senaman, persetubuhan, sauna atau tab mandian panas boleh mengakibatkan keradangan kerana ianya melibatkan pergeseran langsung diantara kulit dan benda-benda lain. Kulit yang mengalami keradangan juga sangat mudah terkesan dengan pendedahan terhadap haba dan cahaya matahari, oleh itu pastikan diri anda terlindung daripada terdedah kepada cahaya matahari dan pastikan anda menggunakan losyen pelindung cahaya matahari sebelum keluar.

Elakkan penggunaan produk dengan kandungan pewangi

Sebarang produk dengan wangian, losyen atau krim mengandungi kandungan alkohol seperti
ethanol
,
isopropyl alcohol
,
alcohol denat
,
methanol
 dan
benzyl alcohol
yang berfungsi sebagai bahan pengawet dan membantu produk untuk lebih meresap kedalam kulit. Kandungan alkohol seperti ini boleh menyebabkan kekeringan dan jerawat pada kulit dan akan menyebabkan kesan yang teruk kepada kulit yang mempunyai keradangan. Gunakan losyen atau krim tanpa pewangi untuk memberikan kelegaan pada kulit anda atau produk dengan wangian semulajadi.

Sekiranya anda mendapati diri anda kurang selesa atau keadaan keradangan kulit semakin teruk, jumpa doktor atau ahli dermatologi secepat yang mungkin untuk memantau perkembangan keadaan kulit anda. Mereka akan memberikan nasihat yang bersesuaian berkenaan penjagaan kulit dan mencadangkan produk terbaik untuk merawat kulit anda.

Hello Health Group
 tidak menyediakan nasihat perubatan, diagnosis, atau rawatan.


Nak Jagung Rebus Sesedap Pasar Malam? Ada 6 Tip Rebus Jagung, Agar Manis Dan Rangup!

Sedapnya jagung rebus! Tahu tak, ada cara rebus jagung yang
special
 untuk pastikan ia kekal rangup, manis dan berjus? Sebenarnya, tidak susah pun untuk merebus jagung.

Lagipun, anda hanya perlukan 2 bahan – air dan jagung! Tetapi, kalau salah masak… Boleh keras jadinya!

Bagi wanita di luar sana yang sedang mencari tip untuk rebus jagung dengan
 perfect
 sama seperti apa yang anda boleh beli di pasar malam, anda berada di tempat yang betul.

Dalam artikel kali ini, kami akan dedahkan rahsia mengenai cara rebus jagung yang sangat mudah tetapi pasti menjadi.

Nak tahu bagaimana? Mari ikuti kupasan kami dalam artikel di bawah.

Untuk mendapatkan lebih banyak info tentang Pemakanan Sihat, sila dapatkannya
di sini.

1001 kebaikan jagung rebus

Menurut USDA, jagung mengandungi pelbagai jenis nutrisi. Selain itu, ia juga kaya dengan vitamin A, B, E dan K. Semua
vitamin ini amat penting untuk kesihatan kita.

Kandungan mineral serta seratnya yang tinggi juga membuatkan jagung sesuai untuk dimakan oleh individu yang mempunyai
masalah pencernaan seperti sembelit.

Malah, antioksidan yang terkandung dalam jagung juga mungkin dapat
mencegah penyakit Alzheimer!

Jagung rebus merupakan antara makanan kegemaran kita semasa kecil. Jagung cawan misalnya, sangat sedap dimakan bersama susu pekat dan marjerin. Jagung bakar pula boleh dimakan begitu sahaja.

Kedua-dua jenis makanan ini dapat mencetuskan nostalgia pada zaman kanak-kanak kita.

Namun, jika salah rebus, jagung boleh jadi sangat lembut atau terlebih keras sehingga kemanisannya tidak dapat dinikmati sepenuhnya.

Baca juga:

5 Manfaat Durian Untuk Badan, BONUS: Cuba Resepi Serawa Durian Paling Sedap Ini!

Tiada Idea Nak Bagi Anak Makan Apa? Ibu Ayah, Jom Cuba Resepi Mashed Potato!

3 tip pilih jagung rebus

Jagung boleh direbus, dibakar atau dipanggang. Malah, ia juga boleh ditambah ke dalam pelbagai makanan seperti sup, nasi, salad atau roti.

Jagung paling sedap dimakan jika ia direbus sejurus selepas dipetik. Jika anda ingin simpan jagung, pastikan anda menyimpannya di dalam peti ais.

Sebelum rebus jagung, kita perlulah pilih dahulu! Selalunya, bahagian inilah yang paling susah. Tetapi, jangan risau… Kami ada beberapa tip yang boleh anda praktikkan:

Pilih jagung yang mempunyai kulit berwarna hijau dan lembap
. Pastikan juga kulitnya tidak longgar atau mulai kuning dan mengering. Jika ada lubang-lubang kecil berwarna coklat, jangan beli. Selalunya, itu adalah tanda jagung
tersebut telah digigit serangga!

Pilih jagung dengan rumbai yang berwarna coklat
. Jagung yang segar selalunya mempunyai rumbai yang berwarna coklat terang atau keemasan. Jika ia terlalu kering ketika dipegang, itu merupakan tanda jagung telah terlalu tua.

Jagung masih keras dan padat
. Cuba tekan jagung dan pastikan ia masih keras. Jangan beli jika ia terlalu lembik.

Cara rebus jagung supaya enak dan empuk

Jagung rebus merupakan satu hidangan yang sangat
simple
. Anda boleh lakukannya dalam masa beberapa minit sahaja.

Untuk mereka yang takut jagung menjadi keras atau tidak cukup masak, anda boleh ikuti tip merebus jagung kami di bawah untuk dapatkan jagung yang manis, lembut dan sedap dimakan begitu sahaja.

1. Isi periuk dengan air

Anda perlukan periuk yang besar untuk merebus jagung. Isikan periuk sehingga separuh penuh. Kemudian, masak hingga air mendidih. Gunakan api sederhana besar.

2. Letak garam atau tidak?

Ingin letakkan garam dalam air rebusan? Tunggu dulu! Jika anda bubuh garam dalam air rebusan banyak ataupun sedikit, ia tidak dapat membangkitkan rasa manis jagung.

Namun, ada juga yang tidak menggunakan garam semasa merebus. Lagipun, anda akan rebus selama beberapa minit sahaja.

Untuk mengelakkan pembaziran, anda boleh
elak letakkan garam
. Tidak ada masalah, lagipun lebih sihat!

Anda mungkin berminat:

Jagung Dalam Tin Tak Segar Macam Jagung Tongkol? Anda Silap, Ini 3 Manfaat Makan Jagung Tin

Ada Banyak Khasiat Jagung, Namun Benarkah Popcorn Boleh Menyebabkan Kanser?

3. Anda juga boleh tambahkan herba

Jika anda ingin tambahkan perasa, anda boleh letakkan
potongan bawang putih
, hirisan lemon atau daun bay untuk buatkan rasa jagung lebih menyerlah.

4. Masukkan jagung dalam air setelah ia mendidih

Selepas air mendidih, baru masukkan jagung ke dalam air. Pastikan masih ada ruang dalam periuk. Selain itu, biarkan jagung tenggelam sepenuhnya supaya ia dapat masak dengan sekata.

5. Berapa lama perlu rebus?

Rebus jagung 4-5 minit sehingga ia bertukar ke warna kuning. Gunakan penyepit untuk alihkan jagung ke dalam pinggan atau bekas yang anda inginkan.

6. Hidang jagung rebus dengan mentega atau garam

Selepas itu, anda bolehlah sapukan permukaan jagung dengan mentega atau garam. Anda juga boleh makan jagung rebus begitu sahaja!